**Válogatott versek,**

**igemagyarázatok**

**2021. március 28.**

**Virágvasárnapra**

**A Baptista Áhítat szerint**

**2021. március 28.**

**Virágvasárnapi imaáhítat:**

**Dicsőítsük az Úr Jézust, mint erre egyedül méltó Királyt! – Jel 19:16**

**Ruhájára és derekára az a név van írva: Királyoknak Királya és uraknak Ura.**

**A mi Hősünk**

Győztes Hősnek jár a pálma,

Virágeső hull útjára,

Hozsánnát zeng ezer ajak,

Tárva-nyitva ajtó, ablak.

Áldott, ki az Úr nevében

Jöttél hozzánk! Vártunk régen.

Nagy az öröm, nincsen lárma,

Boldogan jár házról-házra.

Bűn, betegség, baj megszűnik,

Ördög hada mind eltűnik.

Ahol szelíd, szent alakja

A szívet meglátogatja.

Hozza a hitnek malasztját,

Kegyelmének gazdagságát.

Reménységet, szeretetet,

Vigaszt, erőt, békességet.

Teljesülve a szív vágya,

Lelkünkből felszáll a hála…

Jézus nevét zengi ajkunk

Néki térdet, fejet hajtunk.

Ő a mi legnagyobb hősünk,

Kit imádva dicsőítünk.

Legyen áldott ki Őt adta,

Nekünk örök diadalra.

*Bányai Ferencné*

**Örök virágvasárnap**

Jövök, Uram, most várágos ággal,

Ujjongva kiáltom: Hozsánna! Hozsánna!

Megyek Veled, szent, rajongó vággyal

Jeruzsálembe, vagy – fel a Golgotára:

Halló fülekbe belekiáltom:

Imhol jön nékem az én Királyom!

Jövök, Uram, most fel diadalra,

Virágdísszel kísér a sokaság Téged,

S megyek Veled, ha majd leroskadva

Kereszted alatt hull, hull a verejtéked.

Halló fülekbe belekiáltom:

Ímhol jön nékem az én Királyom!

Jövök, Uram, nézd, mit hozok Eléd:

Legázolt, széttépett, összetiport Tavaszt.

Üres szívet, mely kitárul Feléd,

Melyben megváltásod új életet fakaszt:

Halló fülekbe belekiáltom:

Ímhol jön nékem az én Királyom!

S jövök, Uram, ha egyszer hív szavad,

Ha égi fényben és dicsőségben látlak.

S megnyílt kapunk tündöklő íve alatt

Testvéreim újra Hozsannát kiáltnak.

Halló fülekbe belezengem:

Az én Királyom, íme, vár engem!

*(R. Lukátsi Vilma)*

*[Válogatott vallásos versek, - összeállította Antal Ilona, Szigetszentmiklós. 1972, gépelt]*

**JÖN A KIRÁLY**

Hirtelen felharsan: Hozsánna Tenéked,

Ki most Jeruzsálem kapuit átléped!

Ifjak és gyermekek üdvkiáltása száll,

Mind ruhát terít le s pálmát lengetve vár:

Ímé, jön a Király!

Hozsánna Tenéked, a Dávid Fiának,

Akit az emberek lelkesülten várnak.

A nagy Jeruzsálem hódoló népe vár,

Boldog az a lélek, aki most Rád talál:

Te mennyei Király!

Jöjjünk mind, őszintén, szívünket kitárva,

Fogadjuk be Őt és zengjen a Hozsánna!

Boldog, aki készen a Megváltójára vár,

Mikor dicsőségben arkangyal trombitál,

Mert eljön a KIRÁLY!

*Vad Lajos*

#### VIRÁGVASÁRNAP

Olajágak hullnak Jézus elébe,

Pálmát lenget, úgy követi a népe.

Szamárháton jön a béke Királya,

A hozsannát száz torok is kiáltja.

Ő az, aki jön az Úrnak nevében,

Akiről az Írás beszél eképpen:

,,Örülj, Sion, imhol jő a Királyod,

Üdvöt hoz, ha néki kapud kitárod!’’

Én is, Uram, leborulok előtted,

Ajkaimról visszhangzik a dicséret;

Kitárom most nagy örömmel a szívem,

Királyom vagy, te kormányozd az éltem!

*Hamar István, 1979.*

# HOZSÁNNÁVAL

Vonulj be, Jézus életemnek

virágos bársonyszőnyegén!

Hozsánnával, hangos örömmel,

kitárt kapukkal várlak én.

Virágvasárnap régi fényén

megtört a Nap és Tégedet

kínos kereszt, sötét nagy éj várt

hódolat és a fény helyett.

Ne így fogadjon téged lelkem!

ne ácsoljak keresztet én!

Vonulj be, Jézus, életemnek

virágos bársonyszőnyegén!

*Kárász Izabella* (Fényből fényességet, 34)

**Zeng a város, víg a nép,**

Ének csendül szerteszét,

Zúgják mind, hol Jézus jár:

„Dávid sarja nagy Király!”

Ámde Jézus könnye hull,

Népe sorsán megindul.

2. Térj meg, Jeruzsálem ma,

Hozzád szól az Úr szava!

Ám, ha Krisztust elveted,

Békéd többé nem leled!

Rád tör ellenséges nép,

Isten karja meg nem véd!

3. Lelkem, készülj, ébren légy,

Krisztus Jézus jön feléd!

Légy hű, és Őt el ne hagyd,

Meg ne tagadd szent Urad!

Áldd és magasztald a Hőst,

Pálmád lengesd, dicsérd Őt!

*Fekete László, Baptista Gyülekezeti Énekeskönyv: 97.*

Énekek A hit hangjai énekeskönyvből:

**Ó, Sion, ím, jő Királyod!** Mondj Néki háladalt!

Tőle remélhetsz üdvöt s jót: Áldd Őt és magasztald, Áldd Őt és magasztald!

2. Mint Üdvözítőd jő hozzád Megváltó kegyével,

Lelkednek éltet s tápot ád Testével s vérével, Testével s vérével.

3. Pásztorod Ő és hűs forrás, Dús kincsed s díszruhád;

Örömben, búban legjobb társ. Ő éked s koronád, Ő éked s koronád.

4. Szent vére árja megtisztít Rút bűnnek szennyétől;

Lelkednek égbe ajtót nyit Irgalma teljéből, Irgalma teljéből.

5. Hívjad Őt bízó lélekkel: Ó, jöjj Immánuel!

Hozzád az égbe vígy majd fel, Hol lelkem nyugtot lel, Hol lelkem nyugtot lel!

*Szak Antal (1917-)*

*(A hit hangjai, 624, BGyÉ. 65.)*

59

Az én dicső királyom, Jézus, Énértem a mennyből lejött,

Nagy tetteit hirdetem bátran: Hadd lássa mindenki Őt!

*Refrén:*

**Lássa mindenki Őt, Lássa mindenki Őt!**

**Az én dicső királyom, Jézus, Hadd lássa mindenki Őt!**

2. Hű szíve úgy boldogít engem, Mert szüntelen velem van Ő,

Legszebb itt a kerek világon. Bár látná mindenki Őt! *Refr.*

3. Megvéd, ha a gonosznak karja Az utamra rakja a tőrt.

Mily nagy az én Uram hatalma, Hadd lássa mindenki Őt! *Refr.*

4. Az életem Neki átadtam, Őt szolgálom örömmel én,

A bűnnek nincs uralma rajtam, Megváltott drága vérén. *Refr.*

546\*

Nagy Király, Fenséges Úr, Király,

Isten Fia, Tied minden magasztalás!

Szent sereg Előtted hajt fejet, hozsánnát zeng:

„Te vagy a Szent!” Téged imád.

**Nincs más név! Te vagy az üdv, az Élet, Jézus!**

**Megtartónk, Szabadítónk, Csak Te vagy a Fény!**

**Nagy Király! Imádunk, nagy Király!**

**Hatalom, üdv, áldás, erő, minden Tiéd!**(\*BGyÉ. 126.)

428\*

Krisztus Úr, a nagy Király, Halleluja,

Krisztus Úr, a nagy Király, Halleluja!

2. Betlehem, hol földre jött, Halleluja,

És itt élt a nép között, Halleluja!

3. Golgotán ki megváltott, Halleluja,

Harmadnap föltámadott, Halleluja!

4. Ő tisztít a bűntől meg, Halleluja,

Vére ad új életet, Halleluja!

5. Egy nap, majd ha visszajön, Halleluja,

Mily jó lesz ott Nála fönn, Halleluja! (\*BGyÉ. 130.)

766\*

Zengd Jézus nevét, zengd, világ, Őt, angyalok, áldjátok!

Felékesítve homlokát, Királlyá Jézust, Jézust koronázzátok!

2. Ti, vértanúi Istennek, Kik mennyben szolgáljátok,

A Bárányt, ki megöletett, Királlyá Jézust, Jézust koronázzátok!

3. Ti, választottak, szent hívek, Ti mind, kiket megváltott,

Szent irgalmát dicsérjétek; Királlyá Jézust, Jézust koronázzátok!

4. Ti, bűnösök, mert Ő hordott Tiértetek kint, átkot,

És szent vérével áldozott: Királlyá Jézust, Jézust koronázzátok!

5. Ti, népek, törzsek, kik bárhol Az Ő szavát halljátok,

Nagy jóvoltáért, hálából Királlyá Jézust, Jézust koronázzátok!

6. Mily boldogság lesz majd, ha fenn Dicstrónja előtt állok,

És mindörökké zenghetem: Királlyá Jézust, Jézust koronázzátok! (\*BGyÉ. 155.)

**Áldott vagy!**

Jöttél az Úr nevében,

És könny volt a szemében.

Alázattal, szamárháton

Jöttél, Jézusom, Királyom!

Áldott vagy a népek között!

Bűnt oldassz, hogy magadhoz köss.

Hogy benned szabadon éljünk,

Megszerezted üdvösségünk.

Áldott vagy te minden felett,

Téged a nép el nem feled,

Terjed a hír szájról szájra,

Te vagy a béke királya.

Te, az élet-halál Hőse,

Hozsánna! Szent vagy örökre!

*Vajdai Nagy Zita, 2014*

**Uram, Királyom!**

Érkezésedet, Uram, én is várom,

Szívemet előtted teljesen kitárom.

Jézusom, kérlek, légy Te a Királyom,

Őszinte örömöm az én virágom.

Diadalmenetem a lelkesedésem.

Lerakom eléd minden bűnöm-vétkem.

Egyedüli vagy ki segíthet rajtam.

Suhogtasd az ostort, csapj oda, hol bűn van!

Virágvasárnap a szívembe várlak.

Hódolok előtted, imádni vágylak.

Porig alázkodva hozsannát kiáltok,

Törd meg felettem, Uram, a bűnátkot!

Te nyújtsad felém a remény zöld ágát,

Míg lengetem Feléd hálám pálmáját,

Mint egy koldus, várlak, szívemet kitárom,

Lakjál a szívemben, Uram, Királyom!

*Vajdai Nagy Zita, 2014.04.13.*

**Hitemnek eszménye**

Erős eszmék járnak az eszembe,

Növelő hatást tesznek a hitemre.

Jézusomat áldom, imádom,

Ő az én Megváltóm, Uram és Királyom!

Bár sokféle gond, bú vesz körül,

Lelkem az Úrban felüdül.

Ez a világ nem az én otthonom,

Jézussal járok vándorutamon.

Szerető jósága végtelen,

Nem fogja fel az értelem.

Jézusom több, mint életem példaképe.

Lelkemnek világossága, hitemnek eszménye.

Ráépül a hitem, benne vet gyökeret,

Szilárdabb Ő mint a szikla, soha nem rendül meg.

*Vajdai Nagy Zita, 2012.07.23.*

**Virágvasárnapi bibliaóra:**

**A Szabadító – Ézs 62:10-12; Zak 2:14-17**

**(Károli fordítás: Zak 2:10-13)**

**aranymondat: Zsolt 95:1**

**Ésaiás 62,10-12**

Menjetek át, menjetek át a kapukon, készítsétek a népnek útát, töltsétek, töltsétek az ösvényt, hányjátok el a köveket, emeljetek zászlót a népek fölé.

Ímé, az Úr hirdette mind a föld határáig: Mondjátok meg Sion leányának, ímé, **eljött szabadulásod,** ímé, jutalma vele jő, és megfizetése ő előtte!

És hívják őket szent népnek, az Úr megváltottainak, és téged hívnak: keresett és nem elhagyott városnak.

**Zakariás 2,10-13**

Örülj és örvendezz, Sionnak leánya, mert **ímé elmegyek és közötted lakozom! így szól az Úr**.

És sok pogány csatlakozik azon a napon az Úrhoz, és népemmé lesznek, és közötted lakozom, és megtudod, hogy a Seregeknek Ura küldött hozzád engem.

És birtokba veszi az Úr Júdát, mint az ő osztályrészét a szent földön, és újra magáévá fogadja Jeruzsálemet.

Hallgasson minden test az Úr előtt: mert felkelt az ő szentséges helyéről.

**Aranymondat: Zsolt. 95.1**

Jőjjetek el, örvendezzünk az Úrnak; **vígadozzunk a mi szabadításunk kősziklájának!**

***Öröm, szabadulás, dicsőítés…***

**Virágvasárnap**

Jeruzsálem körül a nép

Ily örömzajt nem hallott rég.

A hajnal pirkadása ma

Mintha szebben mosolyogna…

Érzi a nép, hogy ünnepély lesz,

Készül tehát az ünnepélyhez.

Már hallatszik a kiáltás:

„Hozsánna! Jön a Messiás!”

E hír gyorsan száll a légben

S lángra gyúl a nép szívében,

Örömmel siet eléje

S pálmát lenget feléje.

Felső ruháját leteríti,

Útját virágokkal behinti

S köszöntve Jézust, mint királyt,

Ujjongva „Hozsánnát” kiált.

Akit a szentek sok évvel

Előbb vártak jó reménnyel,

Népe közé megérkezett

Kinek népe örvendezett.

Jeruzsálembe megy szerényen,

Alázatosan, nem kevélyen

S minden ajak azt kiáltja:

Dávid fiának hozsánna!

Úgy az ifjak, mint a vének

Ajkán zeng dicsérő ének…

Ki a napot régen várja,

Karját Jézus felé tárja,

És mindnyájan szent Nevét áldják,

Örömrivalgás közt kiáltják:

„A nagy Király áldott legyen,

Ki jött az Úrnak nevében!”

A nagy örömrivalgásra

Siet a nép, hogy Őt lássa…

A beteg elhagyja ágyát

Hogy teljesíthesse vágyát;

Hadd lássa Őt a háztetőről,

Vagy csak az ablakon keresztül…

És ott rebegi el nyomban:

„Áldott az Úr a magasban!”

Lelkünk édes örömével,

Szívünk összes érzetével

Siessünk mi is elébe

S lépjünk hittel közelébe.

Életünk örömvirágait

S hódolatunk pálmabokrait,

Mindent Jézusnak adjuk át

S kiáltsunk örök „hozsánnát”!

**Virágvasárnaptól - Golgotáig**

Erre fog jönni, ahol én lakom!

Minden virágom eléje rakom,

S hova nem jut, majd köntösöm teszem,

Hozsánnázva kiáltom lelkesen:

Óh, jöjj, lakozz velem!

Amit adtam, lásd minden kevesen,

Szívemet is ráadom, ez nekem

Legtöbb mit bírok; köntösöm után

Szépen kiterítem az út porán,

Eléd, vágyam nyomán.

S lelkendezem. Vaj’ lesz-e rá szavad,

Ez áldozat mily örömet arat?

Te sírsz, arcodon gyász felhője ül

S én Téged hívtalak meg ünnepül?

Ujjongásom elül.

Sötét napok nagy kínja szemedben.

Látod a várost romokba verten,

Magadat is. (Mit az öröm nem lát)

Az Isten-Fiát fára szegzetten.

Szívem visszaveszem.

Örömnek szántam, búnak nem adom.

Nincs már hozsánnám, beborult napom,

Hogy fordulhat a hajnal így estbe,

Virágaim hervadásba veszve,

S a köntös kezemben.

Új zajongás, vajon mi lehet az?

A városon túl mit kiáltanak?

A Király! S üvöltnek összevissza;

„Keresztre föl!” E látványt ki bírja?

Én okoztam volna?

Elhagytam Őt, ott, akkor az úton?

Hogy most kelljen Golgotához futnom?

- Én Királyom! Földöntúli kínban

Hozzád jöttem igaz bűnbánatra

Méltó hódolatra;

Hozsánna, hozsánna! Zengi ajkam!

Kereszted megérlelt, megváltattam!

Áldott, Ki jő az Úrnak nevében!

Véred megmosott, nyomodba tértem,

Szent ünnepre értem.

*Stefura Erzsébet*

**Virágvasárnap délelőtt istentisztelet:**

**Márk 11:1-11**

**A jövendő ország ünneplése**

És mikor Jeruzsálemhez közeledének, Bethfagé és Bethánia felé, az olajfák hegyénél, elkülde kettőt tanítványai közül,

És monda nékik: Eredjetek abba a faluba, a mely előttetek van; és a mikor abba bejuttok, azonnal találtok egy megkötött vemhet, a melyen ember nem ült még soha; azt oldjátok el és hozzátok ide.

És ha valaki azt mondja néktek: Miért teszitek ezt? mondjátok: Az Úrnak van szüksége reá. És azonnal elbocsátja azt ide.

Elmenének azért és megtalálák a megkötött vemhet, az ajtónál kívül a kettős útnál, és eloldák azt.

Az ott állók közül pedig némelyek mondának nékik: Mit míveltek, hogy eloldjátok a vemhet?

Ők pedig felelének nékik, úgy, a mint Jézus megparancsolta vala. És elbocsáták őket.

És oda vivék a vemhet Jézushoz, és ráveték felső ruháikat; ő pedig felüle reá.

Sokan pedig felső ruháikat az útra teríték, mások pedig ágakat szegdelnek vala a fákról és az útra hányják vala.

A kik pedig előtte menének, és a kik követék, kiáltának, mondván: Hozsánna! Áldott, a ki jő az Úrnak nevében!

Áldott a mi Atyánknak, Dávidnak országa, a mely jő az Úrnak nevében! Hozsánna a magasságban!

És beméne Jézus Jeruzsálembe, és a templomba; és mindent körülnézvén, mivelhogy az idő már késő vala, kiméne Bethániába a tizenkettővel.

**Kálvin igemagyarázata**

Rábold Gusztáv fordításában

*Forrás: Kálvin János magyarázata Máté, Márk és Lukács összhangba hozott evangéliumához, III. kötet. 1941. Budapest. (171. kk. old.)*

**Krisztus bevonulása Jeruzsálembe.**

*(169.) Máté 21: 1. És mikor közeledtek Jeruzsálemhez, és Bethfagéba, az olajfák hegyéhez jutottak vala, akkor elkülde Jézus két tanítványt.*

*2. És monda nékik: Menjetek ebbe a faluba, amely előttetek van, és legott találtok egy megkötött szamarat és vele együtt az ő vemhét; oldjátok el és hozzátok ide nékem. 3. És ha valaki valamit szól néktek, mondjátok, hogy az Úrnak van szüksége rájuk: és legott el fogja bocsátani őket.*

*4. Mindez pedig azért lett, hogy beteljesedjék a próféta mondása, aki így szólott: 5. Mondjátok meg Sion leányának: Imhol jő néked a te királyod, alázatosan és szamáron ülve, és teherhordozó szamárnak vemhén. 6. A tanítványok pedig elmenvén és úgy cselekedvén, amint Jézus parancsolta vala nékik, 7. Elhozák a szamarat és annak vemhét, és felső ruháikat rájuk teríték, és ráüle azokra. 8. A sokaság legnagyobb része pedig felső ruháit az útra teríté; mások pedig a fákról galyakat vagdalnak és hintenek vala az útra. 9. Az előtte és utána menő sokaság pedig kiált vala, mondván:*

*Hozsánna a Dávid fiának! Áldott, aki jő az úrnak nevében! Hozsánna a magasságban!*

***Márk. 11****: 1. És mikor Jeruzsálemhez közeledének, Bethfagé és Bethánia felé, az olajfák hegyénél, elkülde kettőt tanítványai közül, 2. És monda nékik: Eredjetek abba a faluba, amely előttetek van; és amikor abba bejuttok. azonnal találtok egy megkötött vemhet, amelyen ember nem ült még soha; azt oldjátok el és hozzátok ide. 3. És ha valaki azt mondja néktek: Miért teszitek ezt? mondjátok: Az Úrnak van szüksége reá. És azonnal elbocsátja azt ide. 4. Elmenének azért és megtalálák a megkötött vemhet, az ajtónál kívül a kettős útnál, és eloldák azt. 5. Az ott állók közül pedig némelyek mondának nékik: Mit míveltek, hogy eloldjátok a vemhet . 6. Ők pedig felelének nékik, úgy, amint Jézus megparancsolta vala. És elbocsáták őket. 7. És odavivék a vemhet Jézushoz, és ráveték felső ruháikat; ő pedig felüle reá. 8. Sokan pedig felső ruháikat az útra teríték, mások pedig ágakat szegdelnek vala a fákról és az útra hányják vala. 9. Akik pedig előtte menének, és akik követék, kiáltának, mondván: Hozsánna! Áldott, aki jő az Úrnak nevében! 10. Áldott a mi Atyánknak, Dávidnak országa, amely jő az Úrnak nevében! Hozsánna a magasságban!*

***Luk. 19****: 29. És lőn, mikor közelgetett Béthfágéhoz és Bethániához, a hegyhez, mely Olajfák hegyének hívatik, elkülde kettőt az ő tanítványai közül, 30. Mondván: Menjetek el az átellenben levő faluba; melybe bemenvén, találtok egy megkötött vemhet, melyen soha egy ember sem ült; eloldván azt, hozzátok ide. 31. És ha valaki kérdez titeket: Miért oldjátok el? ezt mondjátok annak: Mert az Úrnak szüksége van reá. 32. És elmenvén a küldöttek, úgy találák, amint nékik mondotta. 33. És mikor a vemhet eloldák, mondának nékik annak gazdái: Miért oldjátok el a vemhetl 34. Ők pedig mondának: Az Úrnak szüksége van reá. 35. Elvivék azért azt Jézushoz és az ő felsőruháikat a vemhére vetvén, Jézust reá helyezteték.*

*36. És mikor Ő méne, az Ő felsőruháikat az útra teríték. 37. Mikor pedig immár közelgete az Olajfák hegyének lejtőjéhez, a tanítványok egész sokasága örvendezve kezdé dicsérni az Istent fenszóval mindazokért a csodákért, amelyeket láttak; 38. Mondván: Áldott a Király, ki jő az Úrnak nevében! Békesség a mennyben, és dicsőség a magasságban!*

Nem azért hozatja el Krisztus az apostolokkal a szamarat, mintha az útban elfáradt volna, hanem más célzattal: **mivel ugyanis közelgett halálának ideje, ünnepélyes módon akarta megmutatni, milyen az ő országának természete.** Ezt tette ugyan keresztségétől kezdve, de hátra volt még, hogy hivatásának vége felé is ismertetőjelt adjon róla. Miért tartózkodott ugyanis eddig a király névtől, s most miért vallja magát nyíltan királynak, ha nem azért, mert nincs már messze pályája végpontjától? **Mivel tehát elközeledett reá nézve az égbe való átmenetel, mindenki szemeláttára akarta megkezdeni uralmát a világon.**

**Nevetséges lett volna azonban ez a felvonulás, ha nem felelt volna meg Zakariás jövendölésének.** Krisztus, hogy királyi tiszteletet tulajdonítson magának, szamárháton vonul be Jeruzsálembe: ez természetesen nagyszerű fényűzés. Tegyük hozzá azt is, hogy a szamarat kérés folytán engedte át neki valaki, hogy pedig nyereg és ékes takarók híján saját ruháikat kénytelenek a tanítványok reáteríteni, ez igazán csúnya és szégyenletes szegénységnek a jele. Elismerem, hogy sokan kísérték őt; - de milyen emberek? Mindenesetre, kik véletlenül gyűltek össze a közeli falukból. Szerencsekiáltások hangzanak; de kiknek ajkairól? Bizony csak szegény és megvetett nép embereinek ajkairól. Mintha csak szándékosan tenné ki magát mindenek gúnyolódásának!

Mivel azonban **két dolgot kellett neki cselekednie, hogy t. i. némi bizonyságát adja az ő királyi uralmának, és megmutassa, hogy ez nem rokon a földi hatalmakkal, s nem is a világ múlékony javain alapszik,** egyáltalán nem követhetett más eljárást.

De az avatatlan emberek előtt talán ez is balgaság volna, ha Isten **sokkal előbb meg nem bizonyította volna az ő prófétája által, hogy ilyen lesz az a király**, aki eljön majd a nép üdvösségének visszaállítása végett. - **Krisztus megvethető külseje tehát ne gátoljon bennünket abban, hogy e látványosságban lássuk az Ő lelki országát,** mellyel Isten e koldusi rútság alatt jobban felékesítette az ö Fiát, mintha a királyok valamennyi jelvénye rajta ragyogott volna! E nélkül a fűszer nélkül ízetlen volna reánk nézve ez a történet; ezért nagy fontosságúak Máté azon szavai, hogy **beteljesedett a próféta jövendölése**. Mivel ugyanis lehetetlennek tartotta, hogy az emberek, kik túlságos rabjai a hatalomnak és a fénynek, a tulajdon testi értelmükkel alig merítenek valami hasznot ebből a történetből, a dolog puszta szemléletérői átvitte őket a prófécia megfontolására.

2. *Menjetek ebbe a faluba.* Minthogy Bethániában volt, a szamarat éppen nem az utazás terhének megkönnyítésére követelte: hiszen a hátralévő utat könnyű lett volna már megtenni gyalog is. De amint kocsijaikra szállnak a királyok, hogy feltűnőbbek legyenek, úgy **akarta az Úr is magára vonni a nép szemét, és valami jellel indokolttá tenni kísérői kiáltozását,** hogy azt ne gondolja valaki, hogy akarata ellenére részesítik őt királyi tiszteletben.

Hogy honnan vezettette elő a szamarat, bizonytalan, legföljebb arra könnyű következtetnünk, hogy volt ott a város közelében egy falu: az ugyanis nevetséges dolog, hogy egyesek képlegesen Jeruzsálemre értelmezik e szavakat. Semmivel sem helyesebb az az allegória sem, melyet egyesek a kancaszamárról és csikójáról gondolnak ki. Szerintük a kancaszamár a zsidó népet jelképezi, amely már előbb meg volt nyergelve és hozzá volt szokva a törvény igájához. A pogányokat pedig a szamárcsikó jelképezi, melyen még nem ült senki sem. Krisztus tehát először a kancaszamárra ült, mert a zsidókon kellett feladatát kezdenie: később azonban átült a csikóra, mert másodsorban élükre állíttatott a pogányoknak Is. S Máté, úgy látszik, mind a két lovagolást jelzi. Mivel azonban a Szentírásban nagyszámmal fordul elő a szinekdoké, nincs azon mit csodálkoznunk, ha egy helyett kettőt említ fel. A többi evangélista szavaiból azonban világosan kitűnik, hogy **Krisztus csakis a csikót vette igénybe**. Kizárja a kétkedést Zakariás is, ki a zsidó nyelv szokásos gyakorlata szerint kétszer megismétli ugyanazt a dolgot (Zak. 9, 9).

*És mindjárt találtok.* Hogy **semmi se késleltesse a tanítványokat a gyors engedelmeskedésben,** az Úr jókor elejét veszi a kérdezősködéseknek. S ama mondásával, hogy mindjárt a falu bejáratánál találják a szamarat anyjával együtt, jelzi először, hogy nem találomra küldi őket, azután hogy senki sem akadályozza meg őket a szamár elvezetésében, csak mondják, hogy neki van rá szüksége. Ily módon pedig **istenségét bizonyította be**, mert egy távoli dolgot tudni, és az emberek szívét beleegyezésre bírni, egyedül Istennek állt hatalmában. Mert bár megtörténhetett, hogy a szamár gazdája, jó véleménnyel lévén felőle, szívesen egyezett bele a kérésbe: mindazáltal előre megmondani, hogy otthon lesz-e, alkalmas lesz-e neki akkor ez a dolog, hitelt ad-e az ismeretlen embereknek, erre halandó ember nem lett volna képes. De amint bátorítja Krisztus a tanítványait, hogy készségesebbek legyenek az engedelmességre, úgy látjuk viszont azt is, mily **szófogadók**nak mutatják ezek magokat. **Az eredmény pedig mutatja, hogy ez az egész dolog Isten rendeléséből történt.**

*5. Mondjátok meg a Sion leányának.* Szószerint nem így van ez Zakariásnál: az evangélista azonban ügyesen és szépen viszi át, minden kegyes tanítóra, ami felől Isten parancsa szerint egyedül a prófétának kellett bizonyságot tennie. **Az egyedüli reménység ugyanis, mellyel Isten fiainak magukat gyámolítaniuk és bátorítaniuk kellett, az volt, hogy végre Is eljön majd a megváltó. Ezért mondja a próféta, hogy Krisztus eljövetele teljes és tökéletes anyagot szolgáltat a hívőknek az örvendezésre.** Mivel ugyanis Isten csakis a közbenjáró közbejöttével kegyes hozzájuk, a közbenjáró pedig az, aki övéit megszabadítja minden rossztól, rajta kívül mi lehet még, ami megvigasztalná a bűneiktől tönkretett és nyomorúságokkal megterhelt embereket? De amint Krisztus távollétében teljesen meg kell bennünket emésztenie a kesergésnek, úgy viszont arra figyelmezteti őket a próféta, hogy **alapos okuk van az örömre, mikor jelen van számukra a megváltó**.

De bár más jelzőkkel is magasztalja Krisztust, hogy t. i*. igaz és szabadító,* Máté azonban csak egy részletet vett át, mely megfelelt az ő céljának, hogy t. i. szegényen jön ő el és alázatosan, azaz **nem a föl-di királyokhoz hasonlóan,** kik fényes és pazar külsővel tűnnek fel. Hozzá van téve azután a szegénység jele is, hogy szamáron, vagy szamárcsikón fog lovagolni: mert kétségtelen is, hogy **ezt a népies lovaglási módot szembeállítja a királyi fényűzéssel**.

6. *A tanítványok pedig elmenvén.* Föntebb említettük már, hogy e szavak **a tanítványok készséges és buzgó engedelmességé**t dicsérik. Krisztusnak ugyanis nem volt oly nagy a tekintélye, hogy puszta neve elegendő lett volna az ismeretlen emberek megindítására: azután félniük kellett a tolvajlás gyalázatától is. Kiviláglik tehát ebből, hogy mily nagy tisztelettel voltak Mesterük iránt, mikor semmit sem szólnak, hanem bízva az ő parancsában és ígéretében, sietnek oda, hová küldte őket. Az ő **példájukból tanuljunk meg mi is rendíthetetlenül haladni minden akadályon keresztül, hogy engedelmesen teljesítsük az Úrnak mindazt, amit tőlünk követel. Az akadályok eltávolítása után ugyanis Ő maga találja meg azt utat, és nem engedi, hogy igyekezeteink hiábavalók legyenek.**

8. *A sokaság legnagyobb része pedig.* Itt azt beszélik el az evangélisták, hogy **a nép királynak ismerte el Krisztust.** Nevetséges látványnak tűnhetett ugyan fel, hogy ez alsóbbrendű tömeg gallyakat vágva s ruháit az útra teregetve a semmitmondó királyi címet adja Krisztusnak: mivel azonban **ezt komolyan tették, s tiszteletüknek lelkükből adtak kifejezést, Krisztus is méltóknak tartotta őket arra, hogy az ő országát hirdessék**. Nincs is okunk csodálkozni e kezdeten: hiszen manapság is, mikor az Atya jobbján ül, ismeretlen embereket küld el mennyei trónjától, hogy ezek dicsőítsék lenézhető módon az ő fölségét.

Hogy **pálmaágakat** az e napi régi és ünnepies szertartásnak megfelelően vágtak (mint egyes magyarázók következtetik), nem tartom valószínűnek: ellenkezőleg, inkább az világlik ki ebből, hogy **a Szentlélek váratlan indításából részesítették ebben a tiszteletben Krisztust**, minthogy semmi ilyent nem forgattak fejükben a tanítványok, kik - mint ez Lukács szavaiból következtethető - a tömegre nézve kezdeményezői voltak e tettnek.

*9. Hozsánna a Dávid fiának!* Ez a könyörgés a 118. Zsoltár 25 verséből való. **Szándékosan használja Máté a zsidó szavakat, így akarván tudtunkra adni, hogy nem vaktában tapsoltak Krisztusnak, s óhajaikat nem fejezték ki válogatás nélkül, úgy, amint esetleg a nyelvükre jött, hanem tisztelettel használták azt a könyörgési formát, melyet a Szentlélek az egész egyháznak diktált a próféta szájával**. Mert ha az országáról beszél is ott, mégis kétségtelen, hogy különösen tekintettel volt s azt akarta, hegy mások is tekintettel legyenek arra az örök sorrendre, melyet az Úr neki megígért. Az imádkozás örök szabályát készítette el ugyanis az egyház számára, hogy ez a királyi hatalom összeomlása után is érvényben legyen.

Az a szokás hatalmasodott tehát el, hogy a megígért megváltást illetőleg mindenfelé e szavakba foglalták óhajaikat. S Máté - mint föntebb említettük, - azért akarta ezt a híres éneket zsidóul előadni, hogy kimutassa, hogy **Krisztust megváltónak ismerte el a tömeg.**

Egy kissé ugyan megváltozott a szavak kiejtése, mert inkább így kellett volna mondani: Hozsánna, **tartsd meg, kérlek;** tudjuk azonban, hogy alig lehet a szavakat más nyelvbe átültetni úgy, hogy valami a hangzásukon el ne változzék. De nem is csak a régi népet tanította a Szentlélek arra, hogy naponta könyörögjenek Krisztus országáért, hanem **Ugyanez van most mielénk írva szabályként. S minthogy Isten csakis a fia keze által akar uralkodni, valóban ugyanaz van kifejezve e szavainkban: Jöjjön el a te országod,** mint ami világosabban van mondva a zsoltárban. Tegyük még hozzá, hogy **mikor Istent arra kérjük, tartsa meg az ő Fiát, a mi királyunkat, ezzel megvalljuk, hogy ez az ország nem emberi alkotás, nem is emberi erő tartja fenn, hanem legyőzhetetlenül áll az égi támogatás mellett.**

Hogy **Isten nevében jön**, ezt arról mondják, aki nem úgy tolakodik fel, hanem Isten rendeletére és parancsából fogadja el a királyságot, s ez határozottabban következtethető Márk szavaiból, e második felkiáltásból: Áldott a mi atyánknak, Dávidnak országa, mely jő az Úrnak nevében. Így ugyanis az ígéretekre való tekintettel szólnak; mivel az Úr bizonyságot tett arról, hogy ő végre szabadítója lesz e népnek, s a módot Is megjelölte erre Dávid országának felújításában. Látjuk tehát, hogy **Krisztusnak tulajdonítják annak a közbenjárónak a tisztét, akitől minden dolognak, s az üdvösségnek felújítását is remélniük kellett.**

Mivel pedig a nép egyszerű gyermekei, tudatlan és tanulatlan emberek voltak, kik Krisztus országát Dávid országának nevezték, tanuljuk meg ebből, hogy egészen megszokott volt akkor a köznép előtt a tan, mely most sokak előtt erőltetettnek és keménynek látszik, mert nem igen járatosak a Szentírásban.

Lukácsnál még ez a néhány szó van hozzátéve: *Békesség a mennyben, és dicsőség a magasságban:* melyekben csakis az a homályos, hogy nem felelnek meg az angyalok énekének, melyről a 2. részben szóltunk. Ott ugyanis az angyalok Istennek tulajdonítják a mennyekben a dicsőséget, az embereknek pedig a földön békességet, **itt pedig a béke is, a dicsőség is az Istenre van visszavezetve**. Az értelemben azonban semmi eltérés sincs, mert ha világosabban megjelölik is az angyalok az okot, hogy miért kell Istennek énekelniük a dicsőséget (mivel t. i. az ő könyörületességéből élveznek az emberek e világon békességet), a jelentése mégis ugyanaz, amit itt a nép hirdet, hogy t. i. **az égben van a békesség, mert tudjuk, hogy a szerencsétlen lelkek csakis úgy nyugosznak meg a világon, ha Isten az égből megbékél velük**.

Énekek A hit hangjai énekeskönyvből:

494

### Miféle nagy népcsődület, És mit akar e nagy tömeg,

### Mely összejön nap-nap után, E nép, ó, vajon mit kíván?

### **/:Halld, mily örömmel hirdetik: Názáreti Jézus most megy itt!:/**

### 2. De hát e Jézus ki lehet, Hogy így buzdul e népsereg?

### Ifjú, öreg és sok beteg, Mindenfelől Hozzá siet.

### **/:És íme, újból hirdetik: Názáreti Jézus most megy itt!:/**

### 3. A drága Jézus Krisztus Ő, A Megváltó, Üdvözítő!

### Szavára föltámad a holt, És járni kezd, ki sánta volt.

### **/:Még a vakok is hirdetik: Názáreti Jézus most megy itt!:/**

### 4. Mily áldás, hogy még szerte jár, És bűnösökre most is vár,

### Zörget, keres köröskörül, Örül, ha ember üdvözül.

### **/:Hirdessük szerte ezt a hírt: Názáreti Jézus most megy itt!:/**

5. Ó, bűnös, tárd ki szívedet, Ma még üdvöd megnyerheted,

De ha a kegyidő lejár, Akkor megtérni késő már!

**/:Késő! A föld e jajtól reng: Názáreti Jézus már elment!:/**

285\*

Hogy fogadjalak Téged, Megváltóm, nagy Király?

Hogy hódoljak Előtted? Szót ajkam nem talál!

Ó, kérlek, gyűjtsd meg bennem Hit-adta fényedet,

Hogy tisztán lássa lelkem Nagy dicsőségedet!

2. Zöld olajágat s pálmát Szór Sion Teeléd.

Zeng zsoltárt és hozsannát. A lelkem most Feléd.

Csak Néked hódol szívem És dicsér szüntelen,

Készséggel szolgál híven Az egész életem.

3. Elhagytad trónod értem, Hogy nékem békét hozz;

Lejöttél szánva éltem, Énhozzám, koldushoz.

A biztos ösvényt égbe Én balga, elvesztém,

De jöttél, hogy az éjbe Fényt ragyogtass felém.

4. Ezt jól elmédbe véssed, Kit bánat ért vagy gyász,

És lelki szenvedésed, Sok bűnöd megaláz:

Az üdvös segély készen Az ajtód előtt áll,

Örvendj hát új reményben, Megváltód földre száll!

(\*BGyÉ. 96.)

*Paul Gerhardt (1607-1676)*

294\*

„Hozsánna a magasban!”-A gyermekhad kiált.

A vidám hang betölti A templom csarnokát.

Annak, ki egykor őket Áldón ölelte át,

Bár egyszerűn, de szívből Zengnek halleluját.

2. Az Olajfák hegyéről Ujjongó nép között,

Kisgyermekek csapatja Zöld pálmát hintve jött.

Az ég kék sátorán túl A szent angyalok is-

„Hozsánna a magasban!” – Ezt zengték azok is.

3. Zöld lombot szórt a földre Az örvendő tömeg,

Víg, hangos ujjongástól A lég is megremeg.

A menny s a föld Királya Szamáron ülve megy,

Az egyszerű gyermekszót Ő nem vetette meg.

4. „Hozsánna a magasban!” – Most is zengjen a dal,

Az Úr Krisztus Királynak Dicséret, diadal!

A szívünk, szánk dicsérje Megváltónk szüntelen,

Míg majd örökre áldjuk Fönn tisztán, bűntelen! (\*BGyÉ. 98.)

446\*

Lelkem, készülj serényen, És kövesd Uradat!

A szent város felé tart, Tarts Véle, el ne hagyd!

Menj, kísérd áhítattal, És lásd nagy kínjait!

A keresztet hordozni Téged is megtanít.

2. Az Istennek Báránya, A lelkünk jegyese,

Ím elmegy, mintha várná Menyegző öröme.

Ó, jertek és nézzétek, Ti, Sion lányai,

Mint kell néki tövisből Koszorút hordani!

3. Mint nagy Király, vonulsz be, Ujjong a népsereg,

De Uram, kész a tőr is, Hogy foglyul ejtsenek.

Majd hallasz gúnyt, szidalmat A tisztelet helyett,

Míg véres keresztfádon Lehunyhatod szemed.

4. A halált, Uram, Jézus, Csak azért szenveded,

Hogy megszerezd minékünk Az örök életet;

De távolból felénk már Szent koronád ragyog,

Mint borús éjszakában A fénylő csillagok.

5. Te léssz, Uram, a győztes, Hisz Veled van Atyád,

Felhozza Ő sírodra Az élet hajnalát.

Ám menj a véres útra, Mert a pálmalevél,

Mit Teelődbe hintnek, Győzelmedről beszél! (\*BGyÉ. 94.)

180\*

Ezrek ajkán, kél a hozsánna, Zsoltár szép szava áldja Őt.

Békét hoz, legyen szent Neve áldva! Népe ma hódol az Úr előtt.

2. Zengő ének, pálmafaágak Várják itt ma az érkezőt.

Isten küldte el Őt a világnak, Ő szeretetből a földre jött.

3. Fennen zengjen, szálljon az ének: Jézus Krisztus a nagy Király!

Áldott Ő, Neki jár a dicséret, Tiszteletére ma készen állj! (\*BGyÉ. 95.)

*Bácsi Sándor (1935-)*

***Victor János:***

# A szamárcsikó

Református Igehirdető 1926. márc.

(Virágvasárnapi prédikáció)

<https://mek.oszk.hu/06700/06705/>

**Márk 11:2-3.**

Virágvasárnapja már a maga tavaszi ragyogásával is ünnepi hangulatba szokott ejteni bennün­ket. Ha pedig megértjük ennek az ünnepnek igazi jelentőségét, akkor meg éppen fölébe emelkedünk minden köznapiságnak, és a legünnepélyesebb érzésekkel telik meg a szívünk. A Jézust kísérő sokasággal mi is Hozsannát kiáltunk Annak, aki „jött az Úr nevében”, és úgy érezzük, hogy diadalmi menetben ujjongunk mindazokkal együtt, akik az évezredeken át Jézust a megígért hatalmas és dicsőséges Szabadítónak ismerték. Jól tudjuk, hogy az Ő útja a Golgota rettenetes sötétségébe vezet, ennyiben még öntudatosabbak is vagyunk a Jeruzsá­lembe vonuló zarándokoknál, akik annakidején ebben a hódoló ünneplésben részesítették Őt. És mégis, nem gyászmenetben kísérjük Őt, mint valami végső bukásához közelgő vesztes hőst, hanem lelkes ujjongással vesszük körül. A látóhatáron felsötétlő kereszt csak annál inkább arra késztet, hogy magasztaljuk Őt, a megváltó szeretet lebírhatatlan bajnokát. Tudjuk, hogy éppen ez az áthatolhatatlan éjszakába veszni látszó út az Ő királyi útja, és mindeneknek hirdetjük ezen a napon, hogy a magát feláldozni készülő Jézus minden ellenségei ellenére is a mi életünk örök Fejedelme.

De ezek között az ünnepélyes érzések között olyan könnyen elveszítjük a virágvasárnapi történet természetessége iránt az érzékünket. Olyan hajlandó a mi szívünk a nagyképűs­ködésre! S amikor a történetben azt olvassuk, hogy Jézus egy fiatal szamarat hozat, hogy azon tartsa meg Jeruzsálembe ünnepi bevonulását, úgy sietünk tovább a történet többi részlete felé, mert attól félünk, hogy el találnánk mosolyodni a virágvasárnapi eseménynek e nem éppen ünnepi méltóságú négylábú szereplője láttán.

Pedig úgy áll a dolog, hogy nagyon kár elsietnünk mellette, mert nagyon jellemző, sokat­mondó szereplője a történetnek! Hadd állítsalak hát meg mellette benneteket egy órára, és hadd mutassam meg nektek, mint tükröződik benne az egész virágvasárnapi esemény értelme.

Ne féltsük az ünnepi érzéseinket attól, hogy megzavarná őket ez a különös tárgy. Ha méltónak tartotta ezt a jámbor jószágot maga az Úr arra, hogy az ő hátán ünnepeltesse magát bevonu­lásakor, mi is nyugodtan reátelepedhetünk gondolatainkkal: ünnepi úton fogja megjártatni azokat.

\*

Ne gondoljuk, hogy csak a mi ajkunkra kívánkozik oda a mosoly, amikor szamárháton látjuk ülni ez ünnepi alkalommal az Üdvözítőt. Azok között is, akik közvetlen szemtanúi voltak bevonulásának, sokan voltak bizonyára, akik tréfás megjegyzéseket tettek reá. Sőt azt hiszem, még azoknak a lelkébe is, akik Hozsannát kiáltva ott mentek az ünneplő kíséretben, vegyített némi derűt ez a jámbor állat. Igaz ugyan, hogy a napkeleten mindmáig sokkal nagyobb becsületben áll a fajtája, mint nálunk. Sokkal gyakrabban használják, és éppen azért, mert nélkülözhetetlen szolgájuk teherhordásban és utazáskor, nem is emlegetik a nevét olyan megvetéssel, mint ahogy mi szoktuk. De mégis: ha már valaki diadalmenetet tart és ünnepel­tetni akarja magát, az napkeleten sem ül szamárhátra. Ott is vannak büszke paripák, és ott is érzik az emberek, hogy egy királyként magasztalt hősnek mégiscsak méltóságteljesebb dolog lóra ülnie. A szamár az egyszerű utasnak állata volt. A Jeruzsálem felé vezető országúton akárhányan így utaztak. Nem volt benne semmi rendkívüli, ünnepélyes, feltűnő.

Nem látjátok máris, mennyire jellemző éppen ezért a virágvasárnapi történetnek ez a szereplője? Az egész történetnek ellentmondásteljes volta kifejezésre jut benne. Az ünneplő sokaság kiáltásaiból azt vesszük ki, hogy a világ legfontosabb dolga történik itt: az jön most, akit minden népek vártak, az Isten Felkentje. Úgy üdvözlik s úgy hódolnak neki, mint akit maga az Isten küldött, hogy mindenek felett Úr legyen. S ha felnyitjuk a szemünket, mit látunk? Egy Jeruzsálembe igyekvő zarándokokból összeverődött maroknyi csapatot, egyszerű vidéki embereket, akiknek lelkesedése ugyan nem jelent semmit a nagyvilág folyása szem­pont­jából, s a középen egy igénytelen, alázatos utasembert – szamárháton. És még ezt a szegényes jószágot is, a beavatottak jól tudták, úgy kérte el kölcsönbe erre az alkalomra valamelyik hívétől a szomszédos faluból! Valóban különös egy királyi menet! Fent, a Jeruzsálem házai fölé emelkedő hegyormon, az erődben ébren volt a római őrség, és sasszemmel lestek minden mozdulatot, ami a városban egybeözönlő ünnepi sokadalomban gyanúsnak mutatkozott. Rögtön és kíméletlenül lecsaptak volna fegyveres hadaik, mihelyt észrevették volna, hogy az elnyomott zsidók szabadságvágya királyként ünnepel valakit. De ettől a király-ünneplő menettől ugyan nem volt mit tartaniuk. Nem így vonul be a fővárosba az, akinek királyi igényei veszélyesekké válhatnának. Akármilyen lelkesen kiáltozik is az a kis csapat körülötte, nincs egy szál fegyverük, nincs semmi világrendítő hatalom a birto­kuk­ban, s akit magasztalnak, – szamárháton ül! Mennyi fölényes mosolyt kelthetett ez a menet, amint beérkezett a város utcáira. Hogy lehetnek ezek a jó emberek – gondolták sokan a félreálló járókelők között, – ilyen gyermetegek; ilyen nagy zajt csapni ilyen semmiségért?

Pedig az a nagy ellentét, ami Jézusnak királyi fellépése és annak külső felszereltsége között itt kiütközik, nem más, mint az Ő egész életének és munkájának belső ellentéte. Ő mindig azzal botránkoztatta meg az embereket, hogy egyfelől az istenküldötte parancsoló méltóságával állt elébük, másfelől pedig mégis távol tartott magától minden eszközt, amivel az emberek felfogása szerint valaki érvényt szerezhet a maga akaratának. Ő minden fegyveres hatalom nélkül, szemkápráztató pompa nélkül, a világ minden ügyeskedése és erőszakoskodása nélkül akart országolni. Király akart lenni, mint egyszerű, szelíd és alázatos, mint megvetett és kitaszított, és végül, mint keresztre feszített áldozat.

Azóta is sokszor hangos hahotára fakadt vagy megvető mosolyra indult a világ fölötte, aki így akarja királyi bevonulását tartani az emberiség életében. De Ő máig nem változtatta meg szándékait. Megpróbálták nem egyszer még elvakult hívei is más útra terelni az Ő ügyét. Kísérleteztek egy harci paripára ültetett Jézussal, akinek kezében fényes kard villog, s aki seregek élén hódítja meg az ellenálló népeket, hogy uralma alá hajtsa őket. De mindig kitűnt, hogy az ilyen harctól Ő távol marad, s az így kivívott ország nem az Ő országa.

Az nem ebből a világból való ország, és nem ennek a világnak az eszközeivel érvényesül. Ő ma is úgy vonul be közénk, mint egyszerű, szamárháton ülő utas, és csak azoknak alattvalói hódolata kedves előtte, akik így üdvözlik Őt, mert éppen megvetettségében, alázatosságában, igénytelenségében látják felragyogni benne azt a földöntúli hatalmat, az isteni dicsőséget...

\*

Ha pedig valaki máig is csak gyermekes álmodozást lát a Jézus királyságának ilyen fel­fogásában, azt megtaníthatja ugyancsak ez az együgyű állat jobb belátásra. Mert nem csak az tűnik ki a szerepléséből, hogy mennyire nem e világ szerinti ízlés értelmében király Jézus, hanem az is, hogy azért mégis igazán és komolyan király.

Ha nem volt is előkelő, ünnepi felvonulásra alkalmas jószág, mégis értékes jószág volt. Nem is az a meglepő Jézus bevonulásának történetében, hogy nem fejedelmi paripa hátán büszkélkedett, hanem az, hogy egyáltalán a nyeregbe ült és kimagaslott a zarándokcsapatból, hogy ünnepelhessék. Hiszen máskor gyalogszerrel járta a poros országutakat. Akármilyen egyszerű állat volt a szamár, mégis bizonyos jólét jele volt, ha valaki vitette már magát vele. Jézusnak pedig semmije sem volt a földi élet javaiból! Ez az állat sem volt az övé. Szíves­ségből használta csak. De használhatta! A rendelkezésére állt! Csak egy üzenetébe került: „Az Úrnak van rá szüksége”, és ellentmondás nélkül átengedték gazdái az Ő használatára. Nem látjátok, hogy hirdeti ez a néma állat Jézus királyi hatalmát? Szegény volt Ő, de elég volt parancsolnia, és készségesen átengedték neki hívei, amire szüksége volt. Semmije sem volt, de minden az Övé volt, amivel csak tanítványai rendelkeztek.

Csak nyissa ki bárki jobban a szemeit, és meg fogja látni Jézus egész életében a feltétlen hatalomnak a megnyilvánulását minden látszólagos szegénység közepette is. Szegényebb volt az ég madarainál és az erdei rókáknál, mert azoknak van fészkük és barlangjuk; neki nem volt hajléka, amelyet a magáénak nevezhetett volna. De voltak tanítványai s azoknak hajlékai az Ő birodalmát képezték. Mindenütt talált emberekre, akiknél úgy hajthatta le a fejét pihenőre, mintha otthon lett volna. Nem volt egy fillérnyi vagyona, – és mégis azt olvassuk, hogy egyik tanítványánál erszényt őriztetett, amelyből a szegényeknek adományt adhatott, – mert voltak hívei, akik jobb helyen tudták Őnála a pénzüket, mintha maguknál tartották volna. Amikor halálba hanyatlott a feje, itt hagyta maga után támaszát vesztett özvegy édesanyját, de elég volt egy végrendelkező szava, és az a tanítvány, akit kitüntetett ezzel, hálás volt, hogy magá­hoz fogadhatta parancsára Máriát. Csak látszat az, hogy olyan üres kézzel, árva szegénység­ben járja az Ő útját. A valóság az, hogy mindennel rendelkezik, amire csak szüksége lehet. A virágvasárnapi szamár csupán szerény mutató az Ő gazdagságából, ami felett hívein keresztül úgy parancsolhat, ahogy kívánja.

Ez a különbség az evilágbeli királyságok és Jézusé között: a földi hatalmasságok kikényszerí­tenek maguknak az életünkből egy részt; elveszik adóba a jövedelmünk egy hányadát, besoroznak hadiszolgálatukba néhány évre és így tovább, egyébként pedig meghagynak bennünket szabadságunkban; a lelkünk belsejében gondolhatunk és érezhetünk felőlük úgy, ahogy akarunk. Jézus ellenben minden erőszak nélkül a szívünket foglalja le, – s ezzel azután mindenünk az Övé egészen. Melyik az igazibb uralom?

Kérdezi valaki ezen a virágvasárnapi ünnepen: hol van a Jézus királysága a mai világban, hogy igazolva láthatnánk a kétezer évvel ezelőtti jeruzsálemi zarándokcsapat ünneplő ujjongását? Nos, nem mutathatunk rá olyan bizonyságokra, amilyeneket ő várna. Harci lovon nyargaló uralkodót, aki mögött fegyveres hadak sorakoznának, aki állami szervezetek erejével kényszerítené rá akaratát népekre, aki a mai világ minden politikai felszereltségével uralkod­nék e földön, – hiába akarna látni. De láthatja ma is a szamárháton ülőt, akinek csak tudatnia kell akaratát, és a földnek minden java a rendelkezésére áll, amivel csak hívei rendelkeznek. Láthatja a lelkek felett uralkodó királyt, akinek megesik a könyörületes szíve a nyomorgón, és szól egy másik hívének, és máris megnyílik az erszény; megszánja az árvát, és szól egy másik hívének, és máris otthonra talál az elhagyatott; megkönyörül a lelki sötétségben levő sokaságokon, és szól megint más híveinek, és máris indulnak az Evangélium hirdetői; véget akar vetni szégyenteljes, igazságtalan állapotoknak, és szól megint más híveinek, s azok az Ő parancsára nem nyugszanak, míg fel nem rázták az emberek lelkiismeretét és el nem törölték a föld színéről a szégyenfoltot, – és így tovább. Sorompók nem jelzik az Ő országának határait, egyenruhát nem viselnek a katonái, pénzre nincs ráverve az Ő képe, és mégis király, a leghatalmasabb király, az engedelmes szívek királya Ő.

\*

Annakidején elküldte tanítványait Betfagéba a szamárcsikóért, és nem kérdezték, hogy ugyan, hogy akar azzal királyi bevonulást rendezni az ünneplő Jeruzsálembe, – hanem odaadták, és Ő megtartotta vele virágvasárnapi bevonulását.

Ma is, amint járja az Ő királyi útját a világban, elküldi hozzánk az Ő üzenetét, és igénybe veszi tőlünk azt, amire szüksége van. Ki-ki közülünk tudja jól, hogy mit kíván tőle, – milyen odaadást, milyen engedelmességet, milyen áldozatot. Ne mondjuk mi sem, hogy: Uram, mit kezdenél Te az én ajándékommal, nem tesz az Téged királlyá a világban, nem lesz az által úgysem dicsőbb és hatalmasabb a Te országod. Hanem, ha még oly méltatlannak vagy semmitmondónak látszik is, amit megkíván tőlünk: boldog engedelmességgel tegyük meg akaratát, s ezzel bizonyítsuk, hogy Ő valóban király. Ha a szamárháton vonuló Jézust más megmosolyogná is ebben a világban, mi, az Ő engedelmes népe, mondjunk Hozsannát neki ma, és minden napon.

\*\*\*

**Virágvasárnap délutáni istentisztelet**

**Zof 3:14-17**

**Örvendezz teljes szívből!**

Énekelj Sionnak leánya, harsogj Izráel, örvendj és teljes szívvel vígadj Jeruzsálem leánya!

Megváltoztatta az Úr a te ítéletedet, elfordította ellenségedet; Izráel királya, az Úr, közötted van, nem látsz többé gonoszt!

Azon a napon ezt mondják Jeruzsálemnek: Ne félj! Ne lankadjanak kezeid Sion!

Az Úr, a te Istened közötted van; erős ő, megtart; örül te rajtad örömmel, hallgat az ő szerelmében, énekléssel örvendez néked.

**Virágvasárnapi versek**

**Gergely István: Rám köszönt az élet c. kötetéből**

**A Királyt áldom**

E virágvasárnap

Ünnepi ruhámat

Felöltöm magamra.

Illatos virággal,

Kezemben pálmával

Kiáltom: Hozsánna!

A Királyt áldom,

Jóságát csodálom,

Meghajlok előtte.

A felsőruhámat,

Zöldellő pálmámat

Leteszem elébe.

Szamárnak vemhén,

A sokaság élén

Alázatosan jön.

Minden, ami él,

Tenger, föld és szél

E nap néki köszön.

Bár Ő nem mondja:

Királyok Királya,

Istennek Felkentje.

Az elesett embert,

S mit a bűn tönkrevert,

Eljött, hogy megmentse.

Nem fegyver élével,

De szeretetével

Uralkodik ma is.

Bűnbocsánatot nyer,

Igaz békére lel,

Mindaz, ki benne hisz.

S míg szent méltósággal,

Királyi jogarra

Csendben jár előttem

Lába zsámolyának,

Örökös trónjának

Felajánlom szívem.

E virágvasárnap

Ünnepi ruhámat

Felöltöm magamra.

Illatos virággal,

Kezemben pálmával

Kiáltom: Hozsánna!

*Gergely István, 2015 (Rám köszönt az élet, 50-51)*

**Csak Őt ünnepeljük!**

Mint az örvendező

Virágvasárnapi sereg,

Örüljünk Jézusnak,

Legyen Ő a legkedvesebb!

Most nem szamárháton:

Szeretetével jön felénk.

Kegyelme szirmait

Ő szórja jósággal felénk.

Legyőzte a halált,

Uralkodik égen-földön,

Úr a szívek fölött,

A nap, a hold Néki köszön.

Hozzuk mi is ruhánk,

És mindazt, mi bennünk ékes.

Mindent adjunk oda,

Ami számunkra értékes.

Csak Őt ünnepeljük,

Mint királyok Királyát,

Így a dicsőségben

Is lengethetjük pálmánk.

*Gergely István, 2014 (Rám köszönt az élet, 52)*

**Jön már a Király!**

Feltűrte szent karját az egek Ura,

Királyi jogarral a színre lépett.

Rettenetes sereg nyomul utána,

Remeg a szíve minden ellenségnek.

Szamár vemhén ülve jön már a Király,

A tekintete tekintélyt parancsol.

Az önkéntes dicséret magasba száll,

Ki nem akar is, előtte meghajol.

Fegyverrel nem lehet megállítani,

Hívei szívében nincsen félelem.

Ha egyet megpróbálsz elnémítani,

A helyében száz hozsannázó terem.

A szívek áldott nagy Királya Ő,

Hatalmát nem fegyverek biztosítják.

Békesség Királya, drága Megmentő,

Követői szeretetből szolgálják.

E Királynak ne légy az ellensége,

Közömbösen figyelmen kívül ne hagyd!

Amíg nem késő, lépj be seregébe,

Rendelkezéseit örömmel fogadd!

*Gergely István, 2012 (Rám köszönt az élet, 53)*

**Krisztus királysága**

A Királyt dicsőítő tömegben

Sokféle ember felsorakozott.

Volt, akit a kíváncsiság vitt oda,

És volt, aki végleg bosszankodott

Még a tanítványos sem értették

Jelentőségét az eseménynek.

Csak Isten tudta igazi számát

A rideg, felszínes résztvevőknek.

De a sokaság legnagyobb része

Szívből örült a szelíd királynak,

Míg egy szamárnak vemhén közeledett,

Hogy beteljesítse, amit várnak.

Pálmaágak és színes virágok

Özönével hullottak útjára.

Szőnyeggé lettek a szép felsőruhák,

Ujjongva kiáltották: Hozsánna!

Krisztus királysága, nem véletlenül,

Táborokra osztja a világot:

Ma is vannak, kik bosszúval illetik,

Mások örömmel hoznak virágot.

Amikor dicsőségben visszatér,

Lesznek, akik az öklüket rázzák.

Magas hegyek alá menekülnek,

Mert sosem akarták királyságát.

De azok, akik most meghajolnak,

Szívből szeretik a Szolgakirályt,

Egy örökkévalóságon át zengik majd

A Királyt méltató hozsannát.

*Gergely István, 2015 (Rám köszönt az élet, 54)*

**Örvendjünk Jézusnak!**

Amikor Jézus utoljára

Jeruzsálem felé közeledett,

Ujjongó örömmel fogadta

Az elébe felvonult sereg.

Bár szamárnak vemhén érkezett,

Győzedelmes királyként fogadták.

Mivel látták mindazt, amit tett,

Felismerték benne a Messiást.

Mélyen meghajoltak előtte,

És az örömük nem ismert határt.

Semmit sem tagadtak meg tőle,

Teljes torokból mondtak Hozsannát.

Kik hittel szívünkbe fogadtuk,

Mondjunk mi is hangos dicséretet!

Mi értékes, eléje hozzuk,

Tele torokkal zengjünk éneket!

Ő nemcsak fejedelem nekünk,

Hanem életünknek Megváltója,

Ki elhagyta a mennyet értünk,

Hogy a bűnös szívünket megtisztítsa.

A legnagyobb ellenséggel is,

Mint bátor, elszánt harcos, szembeszállt,

Keresztre feszítették, mégis

Diadallal legyőzte a halált.

Mert Ő lett életünk Királya,

Szívből örüljünk mi is Jézusnak!

Lelkünk hálával magasztalja,

Ha nincs is mindig virágvasárnap.

*Gergely István, 2014 (Rám köszönt az élet, 55)*

**Övé a dicsőség**

A tömeg ujjongott,

Hozsannát kiáltott

Áldva köszöntötte.

Ruhákon lépdelt,

Volt aki letérdelt,

És úgy éljenezte.

A szamár, mily balga,

Ha úgy tekint magára:

Mindez érette van!

Hogy majd ünnepelni,

És csodákat tenni

Őt várják a városban,

Ha egy pillanatra

Azt gondolta volna:

Ő a legfontosabb,

És nem Teremtője

Miatt van a léte:

Királyt így hordozhat.

Nagy szamár lett volna,

Hogyha azt gondolja:

Neki éljeneznek.

Ha nem veszi észre:

Első kedves terhe

Ura mindeneknek.

E szamár csikója

Hívők oktatója,

Mert hamar felejtik,

A sok-sok hozsanna,

A dicséret szava

Nem őket illeti!

Terheket cipelni,

Másokat segítni

Mindig nagy kiváltság.

A Királyt nem vinni,

Néki nem szolgálni

Igazi szamárság!

Ez áldott ünnepen

A Királyt dicsérem,

Vemhétől tanulok.

Akkor van értékem,

Igaz dicsőségem,

Ha Jézusnak szolgálok.

E virágvasárnapon

Hozzá száll fohászom:

Én is hordozhassam!

Hogy a dicsőséget,

Ameddig csak élek,

Mindig néki adjam!

*Gergely István, 2015 (Rám köszönt az élet, 56-57)*

**Sírjunk Jézussal!**

Jézus szíve bánattal volt tele,

Miközben sokan dicséretet zengtek

Semmi nem volt elrejtve előle,

Szomorú volt, hiába énekeltek.

Látta népének hitetlenségét,

És azt is, ami a templomban zajlott.

Hogy a szent hajlékot megfertőzték,

Üzletté váltak a szent áldozatok.

Sírt, mert látta népe keménységét,

Az intő szót mind elutasították,

Mert a meglátogatás idejét

A kegyelmi időt elpazarolták.

Szent látásban már tornyosultak

Sötét vészfelhői az ítéletnek.

Jézus könnyei azért hullottak,

Mert látta szomorú sorsát népének.

Míg sokan hamis mámorban élnek,

Jézussal mi is hullassunk könnyeket!

Hisz, kik ma vidáman énekelnek,

Holnap hangosan kiáltják: Feszítsd meg!

Sírjunk, mert a vallásosság leple

Ma is ezernyi vétket betakar.

Az áldozat nincs Isten kedvére,

Amíg az ember azt tesz, amit akar.

Látva az ítéletnek pallosát,

Amely kész lesújtani a bűnösre,

Ne fojtsuk vissza szívünk jajszavát,

Míg szeretteink nincsenek megtérve.

Míg Jézus sirat, mi is sirassunk,

És legyen bennünk kegyes igyekezet,

Lelkünk tisztaságára vigyázzunk,

Hogy miattunk ne hullasson könnyeket!

*Gergely István, 2014 (Rám köszönt az élet, 58-59)*

**Szüksége van rád!**

A fügefához kötözött szamár

Álmában se gondolta volna,

Hogy amikor a Király arra jár,

Őt választja a bevonulásra.

Addig senki nem igényelte,

Hámtalan hátán senki nem ült még.

Ki látta, mindenki lenézte,

Rajongó seregek nem követték.

Ha most sokan nem értékelnek,

Ne csüggedj el, kedves testvérem!

Majd nemes szolgálatra kérnek,

Ha a Mester érted is üzen.

Ha most megkötözött az élet,

Fogva tart a család, feladat,

Gyötörnek vágyak, kísértések,

Urad mindent megváltoztathat.

Életed, jövőd a kezében van,

Nem szólhatnak bele emberek.

Nem véletlenül vagy e világban,

Hidd el, ki van jelölve a helyed!

A Mesternek szüksége van rád,

Van, amiben te kellesz neki.

Te vagy az a kéz és az a láb,

Mely áldott tervét véghezviszi.

És ha majd üzen: Oldjátok el!

Tervét veled mások bár nem értik,

Indulj bátran, szent reménységgel,

S örülj nagyon, ha Urad dicsérik!

*Gergely István, 2015 (Rám köszönt az élet, 60)*

**Virágcsokrom hozom**

Virágcsokrot szokott adni

Gyermek az édesanyjának,

Vőlegény a menyasszonyának,

És ez nagyon kedves dolog.

Az első virágvasárnapon

Jézus kapott sok virágot,

Magasztalást, hódolatot,

Mint Királyukat, tisztelték.

A sokaságtól megtanulva

E szent virágvasárnapon,

Virágcsokrom én is hozom

A dicsőség Királyának.

Pálmafák lombja, szép ruhák

Ma minden Őt illeti meg:

Hódolat, hála, tisztelet,

És a királyi korona.

Millió színes virágszál,

Szívem bársony szeretete,

Hűségem tarka szőnyege

Borítja tövises útját!

Most is csendesen jön felém.

Jóság, szeretet és béke,

Alázat a király jelvénye.

Nyájasan szól, hogy kövessem.

Hálával borulok elé,

S míg szép virágcsokrom hozom,

Örömmel, boldogan vallom,

Hogy a szívem csak Jézusé!

*Gergely István, 2015 (Rám köszönt az élet, 61)*

**Virágvasárnapi dicséret**

Dicséretet mondok ma is Neked,

Légy üdvözölve, királyok Királya!

Másokkal együtt meghajlok előtted,

Ajkamról magasba száll a hozsánna!

Ünnepellek, mint Isten szent küldötték,

Aki bűnösöket megváltani jött.

Múlik már az éj, oszlik a sötétség,

Az igazság győz a hamisság fölött.

Országod a szeretet országa,

Határaidon belül békesség van.

Nincs szükség fegyverekre, kardra

Annak, ki hisz végtelen hatalmadban.

Nagy voltod szegénységedben tündöklik,

Hívő követőid ezért csodálnak.

Alázatod dicsőséged hirdeti,

A békét keresők mind melléd állnak.

Velük együtt a lelkem is magasztal,

Drága Megváltóm, békesség Királya!

Messze száll e virágvasárnapi dal,

Dicső neved örökké legyen áldva!

*Gergely István, 2012 (Rám köszönt az élet, 62)*

**Virágvasárnapi virágcsokrom**

Nincsenek pálmák körülöttem,

Nem olyan vidéken születtem,

És a kemény, hosszú tél miatt

A virágok még alig nyílnak.

Most lelkem virágait hozom,

Kérlek, lépkedj bátran azokon!

Ura, szívből téged dicsérlek,

Hozsannát kiáltva köszöntelek!

Csak Te vagy imádott Királyom,

Kegyelmed Megváltóm, Jézusom!

Szeretetem nyíló rózsája

Utadnak legyen szép bársonya.

Hűségemnek pálmaágai,

Fáradságod, szomjad enyhítik.

A hit, remény és a bizalom:

Drága felsőruhám utadon.

Hozsannát kiáltok most neked,

Rólad örömmel énekelek.

Fogadd kedvesen könyörgésem,

Ez hitben való dicszengésem:

Tudom, Te vagy a várt Messiás,

Tőled árad rám minden áldás.

Lásd, szabadításodat várom,

Mindenható, dicső Királyom!

Míg mások gúnyosan megvetnek,

Vagy közömbösen nevetgélnek,

Jézus, én Királyként imádlak,

Alázatban téged szolgállak.

E virágtalan, hideg tavaszon

Ez az én színes virágcsokrom.

Kérlek, fogadd el kedvesen,

Így terítem utadra életem.

*Gergely István, 2015 (Rám köszönt az élet, 63)*

**Függelék:**

**Virágvasárnap**

Azon a napon virágzott a Föld!

Pálma nőtt a tövisek helyében,

amikor annyi kiáltás hangzott:

„Áldott, Aki jön az Úr nevében!”

Ó, az a nap nem tartott sokáig.

este lett, s elmúlt a többi között,

bár összeértek a keresztutak,

s az örök győzött az idő fölött;

de akkor ott, a virágos lejtőn,

ahová az a kis szamár lépett,

még nem tudta más, csak az Úr tudta!

A szívek lángja ellobbant, kiégett!

A földi út kezdete és vége

átívelt a virágvasárnapon,

hogy a halálon győzzön az élet

a dicsőséges húsvét hajnalon.

*Lukátsi Vilma*

**Az ünneprontó**

Az ünnep zaja az eget éri,

Tolong a nép a rézoltár körül.

Míg az énekkar az Urat dicséri

Vásári nép a téren tömörül.

De egyszerre zaj támad, nagy rikoltás

A zsivajban egy sátor porbadől.

Felhangzik itt-ott egy éles sikoltás,

S az oszlopcsarnok lépcsője felől.

Egy férfi toppan a kufárok elé

Kezében korbács, arcán égi tűz

Amint kezet a magasba emelé,

Villámló szeme mindenkit elűz.

És zeng a szava, mint zúgó szél az éjben.

„Ki a templomból, kétszínű sereg!

Ima helyett a megrontott szentélyben

Vásári zaj, s kint csorda hentereg?

El innen, el, ha addig kell csak oltár

Míg álmaidban lángja nem zavar,

De dől hited és elnémul az oltár

Ha fagyos szélben rád hull az avar...

Itt ünnepeltek - otthon dúl az átok!

A hit és vallás csupán csak beszéd,

De hétköznap más nem ismerne rátok -

Templom, törvény elfeledve rég!

Kell a templom, de nem félsz annak Urától!

Oltárt gyújtasz, mert fénye téged ér.

Jövőt kutatsz, mert irtózol a mától

Istent hívod, de reszketsz, ha betér!”

Miként a zápor lejtő oldaláról

Lesöpör mindent, mi a gyökértelen:

Futott a nép is, ki közel, ki távol;

Csak ő maradt ott, zord fenségesen.

- Néhány nap múlva virágzó fák allatt

Az égre, a földre sötét gyász terült …

A Golgotára nagy gyászmenet haladt

Az ünneprontó keresztre került.

*Békefi Pál*

**Virágvasárnapi ének**

Kriptaként bezáruló bűnös szívek,

Hol a falakon ajtók nincsenek,

És ablak sincs, hogy nyitott függönyén,

Életet sugározzon be a fény,

Most hogy a télnek bilincse lehullt

S földünk vállára zöld palást borult,

Nyissatok ti is ajtót, ablakot,

Bebocsátva a mennyei Napot!

A Napot, Aki Betfágé alatt

Ezüst olajfák árnyában haladt.

Míg Jeruzsálem kapui előtt

Alázatosan látták jönni Őt,

Kik hozsannára dicsőséget zengtek,

Ágakat szórtak, köntöst terítettek,

S virágesővel áztatták a port,

Hol később csorgó verejtéke folyt.

És vére folyt a koponyák hegyén,

Mert szíveinktől távol volt a Fény.

A világosság és a Szeretet,

Melyekért Krisztus megfeszíttetett.

*P. V.*

**Csodás nagy esemény!**  
Világra szóló esemény  
történt egykor itt lenn,  
Fiában: emberi testbe  
költözött az Isten!  
  
Dicsőségét szemünk elől,  
bölcsen elrejtette,  
midőn Fiát - csecsemőként -  
jászolágyra tette.   
  
Királyt vártunk, de szolgaként  
jött közénk, az Áldott,  
megismerni közelebbről,  
embert és világot.  
  
Bibliánk bár beszél róla,  
de alig ismerték,  
szavát: nevelő szülők is,  
sokszor nem értették.  
  
Aztán, férfikort elérve,  
tanítani kezdett,  
csodálkozó ámulatba  
ejtve, a sok embert.  
  
Mint egyszerű néptanító,  
a falvakat járta,  
szíve megtelt szánalommal,  
szegényeket látva.   
  
Főpapság csak vetélytársat,  
mást nem látott benne,  
énekelő kísérettel,  
szamárhátán menve.   
  
S mint lázítót, gonosztevőt,  
halálra ítélte,  
mert nem tudta: Isten Fia,  
meghalni jött érte!  
  
Ez a csodás nagy esemény,   
máig sem ért véget,  
Jézus él! És ki Benne hisz,  
vár rá, örök élet!   
  
*Pecznyík Pál, Celldömölk, 2009. III. 29.*

**Alázatos Király!**

Élt régen egy szelíd

alázatos Király,  
békét hirdetett hol,

dúlt a harag, viszály.

Sokszor csak az utalt,

királyi voltára,  
ha csoda ment végbe,

hatalmas szavára!

Áldott Szent Nevére,

hányszor hoztunk szégyent,  
nem hallgattunk rá,

ha követésre kérlelt.

Amíg javunkra tett,

addig követtük Őt,  
szegények Barátját,

a csodákat tevőt.

Lába elé, hálánk

virágesője hullt,  
midőn szamárháton,

a városba vonult.

De mikor megláttuk,

a Golgota hegyen,  
két gonosztevő közt

függni, mezítelen,

főpapokkal együtt,

Jézust megvetettük,  
pedig mi vétkeztünk,

s Ő halt meg helyettünk!

Már kezdettől a bűn,

uralkodik rajtunk,  
s mint szélben a nádszál,

ide - oda hajlunk.

Mindig oly irányba,

a mi tetszik nekünk,  
semmi ne zavarja,

kényelmes életünk.

De sokszor szégyelljük,

Megváltó Urunkat,  
ha gúny ér miatta,

meghúzzuk magunkat.

Súlyos oka van rá,

ha néha ránk pirít,  
mikor látja: gyáván

elbúvó híveit.

Pedig a menny hona,

nem a gyáváké lesz,  
nekik semmi közük

Jézus keresztjéhez!

Kárhozat hona vár

a gyáva seregre,  
csak a bátor harcos

juthat győzelemre!

Üdvösségre az út

próbákon át, vezet,   
nem szegélyezi azt

testi vágy, élvezet.

Gyávaság, kényelem,

veletek félre hát,  
csak győztesek nyernek

a mennyben koronát!

*Pecznyík Pál, Celldömölk, 2009. II. 4.*

**ÁLDOTT, AKI JÖN**

Pálma hull, térdek mélyen hajlanak

Amerre Jézus elhalad.

Ujjongó szavak... új virágeső...

„Áldott a Király! Áldott aki jő!’’

Jeruzsálemnek útja csupa fény,

Virágvasárnap... régen várt remény.

Örömmámorban ül a nagy tömeg

Jézusnak egy utolsó ünnepet.

S míg minden virág elébe lehull,

Jézusnak arca lassan elborul.

Látja előre a nagy végzetet

És megsiratja Jeruzsálemet.

*Kárász Izabella*

**VIRÁGVASÁRNAP**

Virágból terül útjára szőnyeg,

Dús pálmaágak eléje dőlnek.

Örömben úszik, tombol a nép.

Hozsannát kiált egyre szüntelen, -

S Ő szamárháton, szomorún megyen..

Hidegen hagyja hódolat, lárma;

Isteni fejét porig alázva

halad ujjongó néptömeg között:

Reá halálos bánat költözött...

Hozsánna zúg fel újra és megint.

S az Úr jós-szeme távolba tekint -

Virágzuhatag ma csak reá hull,

Holnap egyetlen fűszál sem borul

Már lába elé.

Megsápad, elhervad holnapra minden,

Gyűlölet forrong sok ezer szívben,

Az öröm-mámor gonoszságba fúl;

„Feszítsd meg!“ - hallszik a hozsánnán túl.

Gyötrelmek útja ez a diadalút.

Egyenesen a Golgotára fut,

Hol megácsolt keresztfa integet.

De égbe csak ez az egy út vezet!

*K. Perecz Ilona.*

**VIRÁGVASÁRNAP**

Akkor... ott is rügyfakadás, bimbót nyitó

virágvasárnap volt!

melyen a két szamarat vezető tanítvány

s a Jézust várók készülődése folyt.

- Olajágak, új s viselt ruhák keverve

díszítették a felvonulás útját,

S minden rendezés nélkül, kéretlenül

üdvre-csodára várók a hozsannát zúgták...

- Nem tudom, közülük tíz, húsz vagy száz-e az,

ki Jézusban a Krisztusra vár.

Vagy csak egy van számítás nélkül?!

A Mester terhét hordozó szamár.

- - - - - -

Ma is virágvasárnap van!

Rügyfakadás, bimbó-hasadás.

Ezenkívül? Ki tudja... Van-e más?

- Akad-e gyér hozsannázók között egyetlen egy

Kiben a számítást megöli a Mester-rajongás?

Akad-e tíz, húsz, vagy száz, ki terhet akar,

a Krisztus terhét vinni?

Akad-e, kit a megújhodás alapjába

pillérnek lehet tenni?

Akad-e csak egyetlen tanítvány

ki nem rántja gyáván félre a Krisztus szamarát?

S mert annyi a gyáva, annyian félnek,

enged-e felszállni... egy halk, erőtlen hozsannát?

Hozsannát: igazi, szívből jövő,

Krisztust köszöntő hozsannát.

- Hozsannázni hivatás. Ez az én hívatásom,

Így vinni a Krisztus terhét.

Ma... most... azoknak, akik még akarnak,

akik még mernek hinni.

*Tamáska Gyula*

**VIRÁGVASÁRNAP**

Miképp fogadjunk kétszínű nap?

Te diadalkapu: a sírba!

Derült álarca a halálnak...

Verem, virágokkal borítva.

Vaj”, nyílhat-e örömre ajkunk?

Vagy jobb: bánkódva elsiratnunk?

Szent város, ünneplő ruhádat,

Kár, kár a porba leterítned.

- Nem félsz-e az Isten fiának

Leplezetten mutatni szíved?

...S szedetlen lombjaikkal a fák,

A golgotát jobban takarnák...

Választott nép, te népek népe,

Végső napod mért hogy nem ez lett?

Ha ezzel szállsz a semmiségbe:

Örök dicsőség zeng nevednek!...

Szíved úgy, pillanatnyi lázba,

Ah csak magát, magát gyalázza!

Jézus, ki jössz az Úr nevébe, -

Jövel, szállj szívünk templomába,

S ha szennyes, kufár érezésre,

Találnál ennek pitvarába:

- Míg ajkainkon szent örömdal,

Verd azt ki igaz ostoroddal.

*Szabolcska Mihály (Mustármagok, 192.)*

**HOZSANNÁS ÚTON**

Hozsannás úton, Jézusom,

Szemedből könnyek hullnak,

Hozsannás úton, Jézusom,

Hazug virágok nyílnak.

Hozsannás úton, Jézusom,

Fájdalom kínja éget,

Hozsannás úton, Jézusom,

Érettünk vérzik szíved.

Hozsannás úton, Jézusom,

Téged gyötör a vétkünk,

Hozsannás úton, Jézusom

Fáj gyáva hitszegésünk.

Hozsannás úton, Jézusom,

Hullnak a drága könnyek.

Hozsannás úton, Jézusom,

Hordoztad bűneinket.

*Bácsi Sándor (A szolgálat útján. 17 oldal)*

# JÉZUS BEVONULÁSA JERUZSÁLEMBE

Betfágéban még szavát sem hallották,

Jeruzsálemben már könnye pereg,

pedig körötte virág hull, s az élet

ujjong: királlyá teszi a sereg.

A megfertőzött templom már haragját,

korbácsütését váltja ki, pedig

virágvasárnap van, és itt a fényes

csoda-nap: Jézust ma ünnepelik!

Mily messze is van Tőle ez az ünnep!

Nyitott kapu… de nyitott szív sehol?!

Mindennél több, a szép szavaknál drágább

Jézusnak, ha szív nyílik valahol!

Virágvasárnap! Nyisd ki hát a szívek

zárt kapuját, hogy győzelmes szavad,

hozsannázásod, virágesőd tessék

Jézusnak, amíg csendben áthalad.

*Kárász Izabella* (Fényből fényességet, 34)

# VIRÁGVASÁRNAP

Jeruzsálemnek útja oly csodás,

olyan gyönyörű, mint egy álmodás.

Lángolva süt a fénylő Nap hevet,

nézi ez ünnepi, nagy sereget.

Virágok, ruhák tarka szőnyegén

jár a dúsgazdag, a koldus-szegény.

Hozsánnát kiált millió torok,

és mindannyian olyan boldogok!

Pálma hull, térdek mélyen hajlanak,

amerre Jézus lassan elhalad.

Ujjongó szavak…, új virágeső…

Áldott a Király!… Áldott, aki jő!

Jeruzsálemnek útja csupa fény,

Virágvasárnap… régen várt remény…

Örömmámorban ül a nagy tömeg

Jézusnak egy utolsó ünnepet.

S míg minden virág elébe lehull,

Jézusnak lelke lassan elborul.

Látja előre a nagy végzetet

és megsiratja Jeruzsálemet.

Hervad a virág, mi letépve van,

a nagy tömeg is lassan elsuhan…

Virágvasárnap! Te szép! Te csodás!

Miért múltál el, mint az álmodás?

*Kárász Izabella* (Fényből fényességet, 35)

**A hűség útján**

Ment a tömeg közt… egyedül… utána

Büszke szívvel a tizenkét tanítvány,

S még sokan mások. Kölcsönvett szamáron

Vonult a Mester. – Könny csillog szemében.

Elcsitult az ünneplés harsogása,

Az örömélmény kihunyt a szívekben,

Közönnyé lett, vagy felbőszült „feszítsd meg”…

Hordták tovább a mindennapok terhét.

Így nem elég! Együtt haladva, nézve

mint tipródnak el a porban a virágok,

A hulló pálmák laza függönyében

a zord kereszt árnyéka felmagaslik.

A húség útja tovább visz: Nyitott sír,

Mennybeszállt Krisztus, gazdag, szép ígéret,

Lélek-tűz: Indít tanítvány hívásra,

Míg beteljesült áldás lesz az élet.

*Bácsi Sándor.*

*(Hozsánnázó napok, II. 553. old)*

**A SZENT KORBÁCS**

Amit Ő font kötelekből

S amivel kiverte az árusokat,

Hová lett az az isteni korbács?

Töprengtem én ezen, de sokat.

Kellene, kellene az a korbács -

Így vágyakoztam fiatalon -

A galambárusok megint ít vannak,

Hol az a korbácshatalom?

Fiatalon, hogy nekifeszültem,

Duzzasztott az ifjúság gőze.

Hol az a korbács, hol az a korbács?

Van aki fogja, van aki győzze!

Álmomban láttam a Kezet

És előtte a szaladókat;

Rongyokat szaggat a korbács

És szétcsap kalmár-dáridókat.

És álmomban láttam, a Mester

Isteni szeme villogását

És erőlködtem a szememmel,

Hogy kiszikrázzam a szeme mását.

És addig, addig erőlködtem,

Amíg a szeme az enyém lett.

S mikor a szeme az enyém lett,

Köröttem minden másképp fénylett.

Akkor tudtam meg, hogy a korbács

Miért nem maradt relikviának:

Mert azzal pattogtatni nincs joga,

Nem szabad, csak Isten Fiának.

*Szalay Mátyás*

**HOZSANNA UTÁN**

Máté 21:12-16.

Hervadnak már a pálmaágak

Országútján a nagy Királynak.

Szerteoszlik éljenző népe.

A templomig kevés kísérte.

Pénz, üzlet, bálvány felborítva,

Nyerészkedők megszomorítva.

Valahol, a város szívében

Haláláról tárgyalnak éppen.

Nehéz kép ez: tél a tavaszban.

De egy csendes templomsarokban

Ott áll Jézus: tavasz a télben.

Nagyok nélkül, kicsik körében.

Prófétálnak a gyermekszájak:

„Hozsánna a Dávid fiának!’’

- Hallod, Mester, mit zeng az ének? -

Igen, hallom. Isten nevének

Gyermekek adnak dicsőséget.

Míg elhagyják, erősek, épek,

Jönnek a betegek, szegények.

Sánták, bénák kínnal mozogva,

Világtalanok tapogatva.

S ott, a csendes templomsarokban

Üdít, gyógyít mindent, kit áthat.

Szemétté lett a földi látszat.

Megváltott az égi alázat.

*Györi József*

**TÁRULJATOK!**

*24. Zsoltár*

Ti, kapuk, emeljétek fel fejeteket!

Táruljatok, örökkévaló ajtók!

Salamonnak ékes oszlopai,

Jeruzsálem faragott kapui,

nem tudjátok-e, ki az, aki jő,

az alázatos, szamáron ülő?

Nem tudjátok-e, hogy köztetek járt,

itt prédikált a boltívek alatt,

itt tanított, a lába itt haladt!

Népéhez jött Ő, de népe szíve

nem fogadta be, zárva maradt.

És nem fogadja az ősi templom,

nem tárulnak a százados ajtók,

nem ismeri fel igazi Urát,

ki korbáccsal tisztítja templomát...

S mint lázadónak, legméltóbb helye:

városon kívül a gyalázat hegye.

Évezredek múltán lehulltak a falak,

a kapuknak már csak romjai beszélnek.

S az örökkön Élőt hirdetik a szelek,

zengik, hogy boldogok, akik Őrá várnak,

jövetele előtt híven kaput tárnak.

Ti, kapuk, emeljétek fel fejeteket!

Lehajtott fejek, emelkedjetek,

bús szívek, ó, tárjatok ma ajtót!

Tekintsetek fel, hisz Ő közeleg!

Már nem szegényen jő. Számotokra

a legnagyobb gazdagságot hozza.

Fogadjátok Őt királyi módon,

Úrhoz méltóan, királyi trónon,

hűségesküvel, hős megvallással,

halálig tartó odaadással!

Hozsannátok diadallal zengjen,

mert uralkodik földön és mennyen,

és egy napon minden szem meglátja,

hogy Ő a dicsőség örök Királya!

*Oláh Lajosné*

**TANÍTVÁNY A KAPUBAN**

Krisztusom, én várom az érkezésed...

A pálma kész, a harsonák is készek.

Virágok nyíltak a szívem tüzétől,

diadalkapum a mennyboltig ér föl

Kőszíveket nagy, boldog alázatban

utad elé, utat készítve raktam;

ujjonganak ha rájuk taposol...

S az én szívemben retteg a pokol.

S mint rossz, csavargó, urát sejtő szolga,

bújdosik az éj céda városokba.

A házunkat ünnepre ékesítve

figyelünk már közelgő lépteidre.

Hírül adtam, ahogyan parancsoltad,

a palotáknak és a rongyosoknak;

mindenki tudja már, hogy érkezel...

A gyermekkar hozsánnát énekel.

Mi meg a város szélére verődve

kezünk emelve kémlelünk a ködbe...

Vak koldusok nagy csöndben hallgatóznak;

ördöngös sír, ostor suhog a rossznak.

Lásd, Zákeus a lomb közt kuporogva

előre néz távol bélpoklosokra,

kik előörsként útkanyarulatnál

várják - tízen - ha könyörülni tudnál.

Krisztusom, piros ködökbe kiáltok:

jaj, hervadók a kétkedő virágok...

Hullámzik, zúg a nyugtalan tömeg,

ma zöld ágat dob, holnap tán követ.

A vámszedőt a háza lelke hívja:

vén láda otthon nem maradt-e nyitva?

Ha késel, holnap, a bevonulásnál

nem tudjuk, hol van eltemetve Lázár.

Vakok, akik feléd tapogatóznak,

a sír árkába botlanak be holnap.

A menő, rongyos, zúgó tömeget

benyelik újra kunyhók, műhelyek.

Szegénynek, ki szolgád, a karja fárad,

jaj, még elejti fényes harsonádat.

Uram bocsásd meg, sírva kérlek, kérlek...

Mint május-eső a gyenge vetésnek,

mint börtönnyitás elsorvadó rabnak,

mint hűvös patak lázas sivatagnak,

mint kárhozottnak egy csepp égi béke,

mint anyamosoly haldokló szemébe,

úgy kellesz most, úgy kérnek, esdenek, várnak...

Minálunk még nem volt virágvasárnap.

Kezünk remeg és húnynak már a mécsek...

Krisztusom, én várom az érkezésed.

*Muraközy Gyula*

**Hozsánna!… Halál!… Diadal!…**

Kedron völgyéből tavasz-illat árad,

Lágy szellő viszi Jeruzsálem felé…

A megújhodó élet zsongó muzsikája,

Kíséri halkan a kőházak közé…

Gyönyörű tavasz van… Mandulavirágos,

Varázslatos, csodálatos napja.

Áldozatul küldi a völgy az illatát

És himnuszt zeng a Kedron patakja.

A város élénk. A nép az utcán tolong,

Mert kire jött, egy Ember közeleg,

Aki csodát tesz, betegeket gyógyít...

A Messiást várók szíve megremeg.

Remény csillan a sóvárgó szemekbe,

A lelkek mélyén a tűz fellobog.

Szabadító jön, a világ Megváltója,

Érte a népek szíve vár, dobog!

Próféta! Jézus! Názáretből való!…

Egyszerű fia egy falusi ácsnak

De soha még ember így nem szólott,

Megrázó erővel a bűnös világnak.

Szava ízzó, mint folyékony arany.

Igazság, erő, mi belőle árad.

Jóság, alázat símul a szemében

És emberekért munkálkodik, fárad.

Messziről morajlást hoz a tavaszi szél,

A csodatevő próféta közeleg.

Ellenállhatatlan, csodás erő viszi

Az embereket egymáshoz közelebb.

Egyszerű ruhában, szamár háton ülve,

Jön az Ember, a bűnösök barátja,

Tanítványai körülötte mennek,

Sokezer torok a hozsánnát kiáltja.

„Hozsánna Néked!” Harsogja a tömeg,

„Ki jössz az Úrnak dicső nevében!”

Öröm-mámor tombol a lelkekben,

Legtöbb embernek könny ül a szemében.

„Hozsánna Néked! Dávid Fiának!

Te vagy a dicső, hatalmas Király!

Izráel népe a próféciák után,

Messiás, Messiás! A jöttödre vár!”

Pálmák lengnek, virágok hullanak

Szőnyegek terülnek le a poros útra,

Dicsőség, hozsánna, Isten Fiának,

Ki a reménységnek örökvizű Kútja.

Dicsőség Néked! Jézus, Messiás!

Az örök város így fogad ma téged.

Bevonultál a lelkekbe, szívekbe,

S meghódítottad a Te bűnös néped.

\*

A helytartó előtt lármás tömeg tolong,

Öklüket rázzák, vádat kiáltanak,

Bent Pilátus faggatja az Embert,

De sokszor némán marad a szent ajak.

Tegnap még ünnepelt király volt,

Tegnap még szemét nyitotta a vaknak,

Ma már fogoly s dicső homlokára

Gúnyból, tövisből koronát raknak.

A nép vádol, a nép könnyen felejt,

Már nem emlékeznek a sok csodára.

A meggyógyított vakok és bénák is,

Halált kiáltanak az Ember Fiára.

Jézus már ott is áll. Pilátus rámutat:

„Íme az Ember! Én tisztának látom!”

A tömeg felzúg: „Feszítsd meg Őt!”

Pilátus szól: „Én mégis elbocsátom!”

„El ne bocsásd! Inkább Barabást!

A mi népünk Őt bűnösnek látja!

Ha elbocsátod, vedd most tudomásul,

Nem vagy többé a császár barátja!”

A nép követel. Pilátus megdöbben.

A „császár barátja” meghajtja fejét,

Csendesen hallgatja a követelést,

És megváltoztatja az ítéletét.

Szól: „Barabbás mehet!” Kezeit megmossa.

„Ez Ember vérétől én ártatlan vagyok!”

S átadja Jézust a népnek kezébe,

Kik megcsúfolják a drága Főpapot.

\*

Kedron völgyében keresztet ácsolnak,

Virágok hullanak a tavasz is gyászol…

A legszebb virág, a világ reménysége

Az emberi szívekbe már alig világol.

A megcsúfolt Mester, a Jóság, Szeretet,

Már ott roskadoz a kereszt súlya alatt.

Vér csurog drága, sebzett homlokáról

S verejtékével a porba hullanak…

Megtört szemében a fájdalom könnye,

Mint drága gyémánt csillog a nézőre.

Nincs aki segítsen, nincs aki megszánja,

Durván rátámad a poroszló az őre.

A Golgotára visz fel az utolsó útja,

Gyűlölet köve az, amelyen botladoz.

Tegnap: hozsánna, virág, diadal,

Ma: halál, szitok, mit a nép kiáltoz:

Már áll a kereszt, fenn a Golgotán,

Átütve a drága szív, a lábak, kezek.

Elszállt ajkáról az utolsó sóhaj,

Sötétség borít be földet és eget.

A nép riadtan áll a kereszt körül,

A mennydörgéskor egy ajak sem szólt.

Csak a százados szólalt meg utána:

„Ez ember valóban Isten Fia volt!”

\*

Kedron völgyéből tavasz illat árad.

A Golgota hegyén nyílnak a virágok.

Jézus feltámadt, diadalt aratott!

S megváltotta a bűnös világot.

Ember! Ki az élet útján botladozol

S előtted nincs fény, csak a sötét este,

Nem vesztél el, mert az örök élet fénye

Ragyog le rád, csak nézz fel a keresztre!

*Somogyi János*

**Énekek**

**A nagy Király jön,** hozsánna, hozsánna! Zeng a kiáltás előtte, utána; Zöld ágakat szegdelnek útjára, Békességet hoz népe javára.

2. Áldott, aki jött az Úrnak nevébe’, Általa léptünk az Isten kedvébe, Békesség ott fenn a mennyországban! Áldott az Isten a magasságban!

3. Ó, lelki ország, Istennek országa, Mily édes ebben Jézus királysága! Szelíd, szegény ez, és alázatos, De nagyhatalmú és csodálatos.

4. Igaz ez és a bűntől szabadító, Poklot és halált egyaránt hódító, Vasvesszővel bírja ellenségét, De szelíden őrzi örökségét.

5. Ó, áldott Jézus, ki bírsz a világgal, Jöjj mihozzánk is alázatossággal, Tégy tulajdon népeddé bennünket, Vezéreld jóra egész éltünket!

6. Áldott Királyunk, lelkünk nagy Királya, Jöttödet néped ma is várva várja. Jöjj hát hozzánk is nagy hatalommal, Terjeszd országod diadalommal!

7. A nagy Király jön, hozsánna, hozsánna! Zengjük, kiáltsuk előtte, utána; Hintsük be útját mi is zöld ággal, És ünnepeljünk szent boldogsággal!

8. Dicsőség legyen az Isten Fiának, Áldás, békesség az égi Királynak, Hogy vele mi is, kiket megváltott, Bírhassuk egykor a mennyországot!

*Palóczi Horváth Ádám nyomán, Baptista Gyülekezeti Énekeskönyv: 92.*

**Fel, gyermekek,** mind jöjjetek dicséneket zengve,

Mert Dávid Fia érkezik, az Úr szent Nevében.

*Refrén:* Hozsiánna, hozsiánna, hozsiánna idelenn!

Hozsiánna, hozsiánna, hozsiánna odafenn!

2. Az Úrnak a kis gyermekek zengtek halleluját,

Az ellenség mind háborgott, de Ő pártjukra állt. Refr.

3. A kicsiket védelmezte, így szólt a nagyoknak:

A kövek fognak kiált’ni, ha ezek hallgatnak! Refr.

4. Őt dicsérni szájjal, szívvel, mi is legyünk készek,

Jöjj, menjünk mind a jó hírrel, mondjuk mindenkinek! Refr.

*A hit hangjai, 212*

**Hozsánna, hozsánna**, hozsánna Dávid Fiának!

Hozsánna, hozsánna, hozsánna Dávid Fiának!

*Refrén:*

Hozzád száll énekünk, Szívünkből szeretünk,

Nincs kőszikla senki más, Csak Te vagy a mi Istenünk!

2. Dicsőség, dicsőség a feltámadott Krisztusnak!

Dicsőség, dicsőség a feltámadott Úrnak! Refr.

3. Úr Jézus, Úr Jézus, Te Isten Báránya,

Úr Jézus, Úr Jézus, Te Isten Báránya! Refr.

*A hit hangjai, 291*

**Ím, jő már a nagy Király,**

Sion lánya, vigadozz!

Födje útját dús virág,

Ékes pálmát néki hozz!

Ím jő már a nagy Király,

Sion lánya, vigadozz!

Áldják hangos harsonák:

Üdv, hozsanna, égi Hős!

Fuvolára, sípra hát,

Dallal, dobbal Őt köszöntsd!

Áldják hangos harsonák:

Üdv, hozsanna, égi Hős!

*Jobbágy István, 1981*

*A hit hangjai (Gyermekbibliaköri énekek): 623.*

(24. zsoltár alapján):

**Nyissátok meg kaputokat,**

Fogadjátok Jézustokat,

Királyoknak Fejedelmét,

Mindnyájunknak győzedelmét;

Aki örök éltet hoz ránk:

Hozsánnával jöjjön hozzánk.

Áldott légy, Istenünk,

Teremtőnk, mindenünk !

2. Igazságos, új törvényt lát,

Alázatra mutat példát;

Szentség az ő koronája,

Jóság királyi pálcája.

Ha hitünket benne vetjük,

Terhünk könnyen viselhetjük.

Áldott légy, Istenünk,

Teremtőnk, mindenünk!

3. Boldog annak a pályája,

Ki e Királyt hűn szolgálja;

És boldog az, ki szívébe

Vendégeül őt vevé be.

Igazságnak ő a napja,

Üdvét minden tőle kapja.

Áldott légy, Istenünk,

Teremtőnk, mindenünk !

4. Nyissátok meg kaputokat,

S szívetekben oltárokat

Állítván a nagy Királynak:

Hintsék útját pálmaágak.

Lombjai a kegyességnek

Hirdessék a nagy vendéget.

Áldás megtartónknak,

Jó tanácsadónknak !

5. Így várunk és így imádunk,

Ó jövel hát, nagy Királyunk;

Szentelj meg bő kegyelmeddel,

Jóságoddal, türelmeddel.

A Szentlélek útját járjuk,

Üdvösségünk tőled várjuk.

Áldás és dicsőség

Néked, örök Felség!

**Weissel György.**

**(Cithara Sanctorum, 19. ének)**

**Függelék**

**Vajdai Nagy Zita verseiből**

**Hozsánna**

Hozsánnát kiált a nagy tömeg,

Jézust ünneplik, méltatják mindenek felett.

Mint egy dicső Királyt, úgy éltetik,

Reménységüket Belé helyezik.

„Segíts most! Szabadíts meg!

Hisz annyi a szegény, az elesett…

A zsarnokság igája nagy.

Olyan az ember, mint a rab.”

Hozsánnát kiáltva ünnepel a tömeg,

Ezalatt Jézus siratja Jeruzsálemet.

Pálmaágak hevernek a földön,

Ruháikból szőnyeg, amerre Jézus jön.

Közeledik Jézus egy szamárcsikó hátán,

Nem királyi hintón, nem olyan nagy látvány.

Jön szelíden, alázatos képpel,

Sorsközösséget vállalt fel a néppel.

Tudja, hogy a keresztre van szánva,

Mert csak a szájakból hangzik a hozsánna.

Nem szívből száll fel a tisztelet,

Nem soká ácsolják Néki a keresztet.

Virágvasárnap nézz a szívedbe!

Találsz-e igazi hozsannát benne?

Mit áldozol fel Jézusért?

Van pálma a szívedbe, vagy csak gyökér?

Virágvasárnap, kedves örömünnep.

Jézus ma is várja a nyitott szíveket.

Hívd, hogy bevonuljon oda,

Mondd neki, hogy ne hagyjon el soha!

*Vajdai Nagy Zita, 2011.02.26.*

**Jöjj, Jézusom!**

Hódolattal várom jöttödet,

Úr Jézus, dicsőség, tisztesség Neked!

Utadra virágszirmot hintek,

Rád hittel, hálával tekintek.

Hódolattal várlak, mint Királyt,

Az én szívem is hozsannát kiált.

Lelkemben pálmaággal intek feléd,

Hívlak, Úr Jézus, hogy szívembe belépj.

Te légy a szívemnek teljhatalmú Ura,

A te diadalmadat juttasd uralomra.

Győzelmes Hős, légy úrrá rajtam,

Segíts akaratomat előtted meghajtsam.

Hódolattal hozsannázok Neked,

Felajánlom, fogadd el szívemet.

A Te jó illatod áradjon benne,

Jöjj, áldott Jézusom, lakj a szívembe!

*Vajdai Nagy Zita, 2012.02.05.*

**A hozsannázástól**

**a „Feszítsd meg!”-ig**

Kezekben lengnek a pálmák,

Várják a zsidók királyát.

Ruhákat terítnek a földre,

Virágokat szórnak eléje.

Ujjong a tömeg és tapsol,

Míg a reménységtől tombol.

Hozsannát kiáltanak, „Segíts meg!”,

Melynek visszhangja lesz a „Feszítsd meg!”

Ma még nem hallják a visszhangját,

Csak Jézus érdemét méltatják.

Virágvasárnap hullnak a szirmok,

Ha elhervadnak, jönnek a szitkok.

Ma még szívesen, örömmel látják,

A reményteljes hozsannát kiáltják,

Pálmaág leng, győzelmi ének,

A Csodálatosról, a Hősről beszélnek.

Ki csodákra képes,

Ő szabadítja meg a népet!

Szent remény, tisztesség övezi,

Míg a kalmárkodást le nem leplezi.

Ruháikkal a bűnt nem vetették le.

Kufárok telepedtek a templom kövére.

Cselszövő papok és írástudók,

Az mondták rá, hogy áltanító,

Aki elhiteti a népet,

Méltó rá a halálos ítélet.

Terveket szőttek, keresték vesztét,

Harminc ezüstért Júdástól megvették.

Virágvasárnaptól alig telt el pár nap,

Fonták neki a korbácsot, akár egy zsiványnak.

Már elnémult ajkukról a hozsanna,

Kereszthalált kértek az Isten Fiára.

*Vajdai Nagy Zita, 2012.03.18*

**Amikor Jézus ostort ragad**

Virágvasárnap – csupa szép gondolat.

Jön, aki megnyitotta szemeit a vaknak!

A csodatevő, a megmentő!

Pálma leng előtte, és virágeső!

Sírva közelítette meg Jeruzsálemet,

Mert látta a kőkemény szívüket.

Szamárháton jött, alázatosan,

Ujjongva ünnepelték, hangosan!

Hozsanna a Dávid Fiának!

„Segíts meg most!” – így kiáltottak.

Hajbókoltak, dicsértek,

Bőséget, vigaszt reméltek.

Ám az imádság háza

Latroknak lett tanyája.

Adtak és vettek benne,

Beleköltözött a pénz istene.

Övé lett a templom márványa,

A pénz lett az ember bálványa.

A világot a pénz forgatja,

Mindenütt a markát tartja.

Jézus ezért felháborodott,

Dühében ostort ragadott,

Kiűzte onnan a kalmárokat,

Felborította asztalukat.

Belőlünk mit kéne kiűzzön,

Hogy bennünket a bűn le ne győzzön?!

Beengedjük, hogy tegyen rendet?

Vagy kiáltjuk a feszítsd meg-et?

*Vajdai Nagy Zita, 2012.03.16.*

**Nem nyíltak meg hozsannázó szívek**

Azt kiáltja a nép: „Hozsanna!

Légy üdvözölve, dicsőség Királya!

Áldott, aki jön az Úr nevében!”

Pálmaág leng a nép kezében.

Szívükben öröm, ajkukon dicséret:

„Hozsánna, Jézus! Üdv Néked!

Szabadíts meg, ki sok csodát tettél!

Öt kenyérből ötezer embert etettél!

Ördögöket űztél, bénát gyógyítottál,

A vakon születetnek szemeket nyitottál,

Sírból szólítottad elő a holtat!

Dicsőség Neked, csodatevő vagy!”

Pálmák lengenek, virágok hullnak,

Úgy hódolnak Jézusnak, mint Úrnak.

Szegényen jön, szamárháton,

Nem ül hintón, fényes paláston.

Hiába lengenek a pálmákat,

Kisírt szeme mögött ül a bánat.

Mert nem ismerték fel a helyzetet.

Megsiratta Jézus Jeruzsálemet.

Számára nem nyílt meg a szívek temploma.

Bánatában cserdült az ostora,

Hogy megtisztítsa a szentséges helyet,

Amit a bűn átka beszennyezett.

*Vajdai Nagy Zita, 2013.03.24.*

**A főemberek virágvasárnapja**

Szomorúan nézte Jézus a tömeget,

Mely eléje ruhákat tereget,

Virágot szór, és pálmákat lenget,

Hozsannázó dicshimnuszt zenget.

„Mi ez a zaj, ez a csődület,

Mely felforgatja Jeruzsálemet?

Ki akar itt hatalomra törni?

Tőrbe kéne csalni, meg kellene ölni!...”

Így tanácskozta a farizeusok.

„Jézus a templomban mindent felforgatott!

Nem tiszteli nálunk a szokást…

Ennek rendeztek nagy fogadást?”

Az erszényes tanítvány, Júdás,

Megérezte a pénz szagát.

Szövetségesre találtak benne,

Harminc ezüstpénzért megvették tőle.

*Vajdai Nagy Zita, 2013.03.24.*

**Lakj a szívemben!**

Várlak, Jézusom, hogy hozzám érkezzél,

Könnyes szemeddel szemembe tekintsél!

Hogy szívem mélyéig hasson a nézésed,

És megítéljen bennem minden ferdeséget.

Korbácsod űzze ki belőlem a gonoszt,

Ha tiltakozom, akkor is ostorozz!

Míg számomra alkalmas leszek,

Arra, hogy tanítványod legyek!

Bennem a bűnök már fájnak,

Szívemet nem adom latrok barlangjának.

Tedd tisztává, te lakozz benne,

Te legyél szívem oltárának Szentje,

Tőled lesz ékes szívem temploma,

Tőled lesz kunyhóm díszes palota,

Mert ahol Te vagy, ott jó minden,

Ahol Te laksz, ott lakik az Isten!

*Vajdai Nagy Zita, 2013.03.24.*

**Nem ismerték fel**

Virágvasárnap még élt bennük a hit,

Hogy Jézus lesz az, ki megszabadít.

Letörli az Izráelt-nyomorgató igát,

Megdönti a római uralom hatalmát.

Aki természetfeletti hatalommal bírt,

Kinek szavából erő áradt, áldás, gyógyír.

Egyedül Benne reménykedett a nép,

Mégis hagyta, hogy keresztre feszítsék.

A tanítványok is elcsüggedtek,

Jeruzsálemből kifelé mentek.

A lemenő nappal szemben, a fény után,

Nem ismerték fel Jézust Emmaus útján,

A felkelő Fényt, a Világosságot,

A feltámadt Krisztust, a boldogságot.

*Vajdai Nagy Zita, 2013.04.19.*

**A versmondásról**

[**http://tanitoikincseim.lapunk.hu/?modul=oldal&tartalom=1194225**](http://tanitoikincseim.lapunk.hu/?modul=oldal&tartalom=1194225) **:**

**Fontos megtalálni azt a verset, ami rólunk, a mi örömeinkről, esetleg problémáinkról szól. Hogy találhatunk rá? (Tanácsolják?, Másoktól hallottuk már?, Búvárkodunk?) De eleget olvasunk-e verseket ahhoz, hogy az igazit megtaláljuk? Érezzük-e, hogy elmondva többet jelentenek, mint olvasva?   
A vers az, amit mondani kell! De hogyan?**

**FONTOS:**

**- a kiállás (megjelenés, a látottság állapotában zavarban vagyunk)**

**- a versválasztás (életkor, előadói egyéniség, értjük-e a szöveget, milyen a terjedelme) – jól mondható legyen!**

**- a költő és a cím bemondása gyakori hiba (közömbös hangon, nem része a szövegnek, a vezetéknév hangsúlyos)**

**- biztos szövegtudás**

**- a szöveg érthetősége és folyamatossága (tiszta beszéd, megfelelő artikuláció – a tükör előtt lehet gyakorolni!)**

**- előadásmód – Honnan hová jut el a vers? – a vers íve. A hangszín (természetes legyen!), hangsúly (alá kell rendelni az értelemnek), szünet (hatást lehet vele elérni), a dallam (az érzelmek és az indulat ereje határozza meg), tempó, testtartás**

**- kapcsolat a hallgatósággal (őszinte emberi megnyilatkozás)**

**- az összhatás (a befejezést nem szabad elkapkodni, legtöbbször ott van az üzenet!)**

**- a mozgás, gesztikulálás – csak ha különleges súlyt kap. Ne legyen színpadias az előadás!**

**A versmondás haszna:**

**- a versmondás oldja a gátlásokat,**

**- önismeretre nevel,**

**- fejleszti a memóriát,**

**- gyarapítja a szókincset,**

**- kellemes élményt nyújt.**